Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη σύναψη νέας συμφωνίας αλιευτικής σύμπραξης και νέου πρωτοκόλλου που καθορίζει τις αλιευτικές δυνατότητες και την οικονομική αντιπαροχή που προβλέπει η συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρίκιου /* COM/2012/0442 final - 2012/0215 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Βάσει της σχετικής εντολής του Συμβουλίου[1], η Επιτροπή, εξ ονόματος της Ευρωπαϊκής Ένωσης, προέβη σε διαπραγματεύσεις με τη Δημοκρατία του Μαυρίκιου με προοπτική την μονογράφηση μιας νέας συμφωνίας αλιευτικής σύμπραξης και του πρωτοκόλλου αυτής μεταξύ της Ευρωπαϊκής Ένωσης και της Δημοκρατίας του Μαυρίκιου. Μετά το πέρας των εν λόγω διαπραγματεύσεων, στις 23 Φεβρουαρίου 2012, μονογραφήθηκε νέα συμφωνία αλιευτικής σύμπραξης και το πρωτόκολλο αυτής. Η νέα συμφωνία καλύπτει περίοδο έξι ετών από την ημερομηνία υπογραφής της και ανανεώνεται σιωπηρά για διαδοχικές περιόδους τριών ετών. Ο συνολικός στόχος είναι η ενίσχυση της συνεργασίας μεταξύ της ΕΕ και της Δημοκρατίας του Μαυρίκιου για τη δημιουργία ενός πλαισίου εταιρικής σχέσης για την ανάπτυξη μιας βιώσιμης αλιευτικής πολιτικής και για την υπεύθυνη εκμετάλλευση των αλιευτικών πόρων εντός της αλιευτικής ζώνης του Μαυρίκιου, προς το συμφέρον αμφότερων των μερών. Η διάρκεια του πρωτοκόλλου έχει καθοριστεί σε τρία έτη. Το νέο πρωτόκολλο προσφέρει αλιευτικές δυνατότητες για 86 θυνναλιευτικά (41 γρι-γρι και 45 παραγαδιάρικα). 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΤΩΝ ΕΠΙΠΤΩΣΕΩΝ Ζητήθηκε η γνώμη των κρατών μελών τόσο στο πλαίσιο τεχνικών συναντήσεων όσο και στο πλαίσιο της ομάδας εργασίας αλιείας του Συμβουλίου. Οι εν λόγω διαβουλεύσεις κατέληξαν στο συμπέρασμα ότι συμφέρει η σύναψη μιας συμφωνίας αλιευτικής σύμπραξης και του πρωτοκόλλου αυτής με τον Μαυρίκιο. Η Επιτροπή βασίστηκε, μεταξύ άλλων, στα αποτελέσματα αξιολόγησης η οποία διενεργήθηκε από εξωτερικούς εμπειρογνώμονες και ολοκληρώθηκε τον Νοέμβριο του 2011. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Η εν λόγω διαδικασία κινείται παράλληλα με τις διαδικασίες που αφορούν, αφενός, την απόφαση του Συμβουλίου σχετικά με την υπογραφή, εξ ονόματος της Ένωσης, της νέας συμφωνίας αλιευτικής σύμπραξης και του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρίκιου, και αφετέρου, τον κανονισμό του Συμβουλίου σχετικά με την κατανομή των αλιευτικών δυνατοτήτων στο πλαίσιο του εν λόγω πρωτοκόλλου. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Το νέο πρωτόκολλο προβλέπει συνολική χρηματική αντιπαροχή ύψους 1.980.000 ευρώ για το σύνολο της περιόδου. Το ποσό αυτό αντιστοιχεί σε: α) 357.500 ευρώ ετησίως, που αντιστοιχεί σε ετήσια ποσότητα αναφοράς 5.500 τόνων και β) 302.500 ευρώ ετησίως, που αντιστοιχεί στο πρόσθετο ποσό που καταβάλλει η Ένωση για τη στήριξη της αλιευτικής και θαλάσσιας πολιτικής του Μαυρίκιου. Επομένως, το ύψος της ετήσιας χρηματικής αντιπαροχής που καταβάλλεται από τον προϋπολογισμό της Ένωσης είναι 660.000 ευρώ. 2012/0215 (NLE) Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη σύναψη νέας συμφωνίας αλιευτικής σύμπραξης και νέου πρωτοκόλλου που καθορίζει τις αλιευτικές δυνατότητες και την οικονομική αντιπαροχή που προβλέπει η συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρίκιου ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 6 στοιχείο α, Έχοντας υπόψη την πρόταση της Ευρωπαϊκής Επιτροπής, Έχοντας υπόψη την συναίνεση του Ευρωπαϊκού Κοινοβουλίου Εκτιμώντας τα ακόλουθα: (1) Η Ένωση διαπραγματεύθηκε με τον Μαυρίκιο νέα συμφωνία αλιευτικής σύμπραξης και νέο πρωτόκολλο στην εν λόγω συμφωνία αλιευτικής σύμπραξης, που παρέχουν στα σκάφη της Ένωσης αλιευτικές δυνατότητες στα ύδατα υπό την κυριαρχία ή τη δικαιοδοσία του Μαυρίκιου σε θέματα αλιείας. (2) Μετά το πέρας των εν λόγω διαπραγματεύσεων, στις 23 Φεβρουαρίου 2012, μονογραφήθηκε νέα συμφωνία αλιευτικής σύμπραξης και το πρωτόκολλο αυτής. (3) Βάσει της απόφασης 2011/ΧΧΧ του Συμβουλίου, της […][2], η εν λόγω νέα συμφωνία και το εν λόγω νέο πρωτόκολλο έχουν υπογραφεί, (4) Πρέπει συνεπώς να συναφθούν η συμφωνία και το πρωτόκολλο, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται[3] εξ ονόματος της Ένωσης η συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρίκιου. Άρθρο 2 Εγκρίνεται[4] εξ ονόματος της Ένωσης το πρωτόκολλο της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρίκιου. Άρθρο 3 Ο Πρόεδρος του Συμβουλίου ορίζει το πρόσωπο (ή τα πρόσωπα) που είναι αρμόδιο/α να προβεί/ούν, εξ ονόματος της Ένωσης, στην κοινοποίηση που προβλέπεται στο άρθρο 17 της συμφωνίας αλιευτικής σύμπραξης και στο άρθρο 15 του πρωτοκόλλου, ώστε να εκφραστεί η συναίνεση της Ένωσης να δεσμευθεί από τη συμφωνία αλιευτικής σύμπραξης και από το πρωτόκολλο[5]. Άρθρο 4 Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης. Βρυξέλλες, Για το Συμβούλιο Ο Πρόεδρος ΣΥΜΦΩΝΙΑ ΑΛΙΕΥΤΙΚΗΣ ΣΥΜΠΡΑΞΗΣ μεταξύ της Ευρωπαϊκής Ένωσης και της Δημοκρατίας του Μαυρίκιου Η ΕΥΡΩΠΑΪΚΗ ΕΝΩΣΗ, καλούμενη στο εξής "Ένωση", και Η ΔΗΜΟΚΡΑΤΙΑ ΤΟΥ ΜΑΥΡΙΚΙΟΥ, εφεξής "Μαυρίκιος", Εφεξής καλούμενα "συμβαλλόμενα μέρη" ΕΚΤΙΜΩΝΤΑΣ τις στενές σχέσεις συνεργασίας μεταξύ της Ένωσης και του Μαυρίκιου, ιδίως στο πλαίσιο της συμφωνίας Κοτονού, καθώς και την κοινή τους επιθυμία να ενισχύσουν τις εν λόγω σχέσεις, ΕΚΤΙΜΩΝΤΑΣ την επιθυμία των δύο μερών να προωθήσουν την υπεύθυνη εκμετάλλευση των αλιευτικών τους πόρων μέσω της συνεργασίας, ΕΧΟΝΤΑΣ ΥΠΟΨΗ τις διατάξεις της Σύμβασης των Ηνωμένων Εθνών για το Δίκαιο της Θαλάσσης, ΑΝΑΓΝΩΡΙΖΟΝΤΑΣ ότι ο Μαυρίκιος ασκεί τα κυριαρχικά του δικαιώματα ή τη δικαιοδοσία του σε ζώνη που εκτείνεται σε απόσταση μέχρι 200 ναυτικά μίλια από τις γραμμές βάσης σύμφωνα με τη Σύμβαση των Ηνωμένων Εθνών για το Δίκαιο της Θαλάσσης, ΑΠΟΦΑΣΙΣΜΕΝΑ να εφαρμόσουν τις αποφάσεις και τις συστάσεις των συναφών περιφερειακών οργανώσεων στις οποίες συμμετέχουν τα συμβαλλόμενα μέρη , ΕΧΟΝΤΑΣ ΕΠΙΓΝΩΣΗ της σημασίας βάσει των αρχών που ορίζονται στον Κώδικα Δεοντολογίας για την υπεύθυνη αλιεία που εγκρίθηκε στη διάσκεψη του Οργανισμού Τροφίμων και Γεωργίας (FAO) το 1995, ΑΠΟΦΑΣΙΣΜΕΝΑ να συνεργαστούν, προς το αμοιβαίο συμφέρον, για την προώθηση της καθιέρωσης της υπεύθυνης αλιείας, με σκοπό να εξασφαλίσουν τη μακροπρόθεσμη διατήρηση και την αειφόρο εκμετάλλευση των έμβιων θαλάσσιων πόρων, ΠΕΠΕΙΣΜΕΝΑ ότι η συνεργασία αυτή πρέπει να λάβει τη μορφή πρωτοβουλιών και μέτρων, τα οποία, είτε λαμβάνονται από κοινού είτε χωριστά, να είναι συμπληρωματικά, συνεπή προς την πολιτική και να εξασφαλίζουν συνέργεια των προσπαθειών, ΑΠΟΦΑΣΙΣΜΕΝΑ, για τους σκοπούς της εν λόγω συνεργασίας, ότι τα συμβαλλόμενα μέρη οφείλουν να καθιερώσουν τον διάλογο που απαιτείται για την υλοποίηση των αλιευτικών πολιτικών του Μαυρίκιου με τη συμμετοχή των φορέων της κοινωνίας των πολιτών, ΕΠΙΘΥΜΩΝΤΑΣ να καθορίσουν τους όρους και τις συνθήκες που θα διέπουν τις αλιευτικές δραστηριότητες των ενωσιακών σκαφών στα ύδατα του Μαυρίκιου και την ενωσιακή στήριξη για την καθιέρωση της υπεύθυνης αλιείας στα εν λόγω ύδατα, ΑΠΟΦΑΣΙΣΜΕΝΑ να επιδοθούν σε στενότερη οικονομική συνεργασία στον τομέα της αλιείας και των συναφών δραστηριοτήτων, μέσω της προώθησης της συνεργασίας μεταξύ εταιρειών από τα δύο μέρη, ΣΥΜΦΩΝΟΥΝ ΤΑ ΑΚΟΛΟΥΘΑ: Άρθρο 1 - Ορισμοί Για τους σκοπούς της παρούσας συμφωνίας: α) Ως «αρχές του Μαυρίκιου» νοείται το Υπουργείο Αλιείας της Δημοκρατίας του Μαυρίκιου· β) Ως «ενωσιακές αρχές» νοείται η Ευρωπαϊκή Επιτροπή· γ) Ως «αλιευτικό σκάφος», νοείται κάθε σκάφος που χρησιμοποιείται για αλιευτικές δραστηριότητες σύμφωνα με το δίκαιο του Μαυρίκιου· δ) Ως «ενωσιακό σκάφος» νοείται αλιευτικό σκάφος που φέρει τη σημαία κράτους μέλους της Ένωσης και είναι νηολογημένο στην Ένωση· ε) Ως «μεικτή επιτροπή», νοείται η επιτροπή που αποτελείται από αντιπροσώπους της Ένωσης και του Μαυρίκιου, οι αρμοδιότητες της οποίας περιγράφονται στο άρθρο 9 της παρούσας συμφωνίας· στ) «μεταφόρτωση», η μεταφορά, σε περιοχή λιμένα μέρους ή του συνόλου των αλιευμάτων που βρίσκονται επί αλιευτικού σκάφους σε άλλο αλιευτικό σκάφος· ζ) «πλοιοκτήτης», κάθε πρόσωπο, που φέρει τη νομική ευθύνη για το αλιευτικό σκάφος το οποίο ελέγχει και διαχειρίζεται· η) Ως «ναυτικοί ΑΚΕ»: νοείται κάθε ναυτικός υπήκοος μη ευρωπαϊκής χώρας η οποία έχει υπογράψει τη συμφωνία Κοτονού. θ) Ως «FAO» καλείται ο Οργανισμός Τροφίμων και Γεωργίας· Άρθρο 2 - Αντικείμενο Στόχος της παρούσας συμφωνίας είναι να καθοριστούν οι όροι και οι προϋποθέσεις υπό τις οποίες τα σκάφη που είναι νηολογημένα στην ΕΕ και φέρουν τη σημαία της (εφεξής καλούμενα σκάφη ΕΕ) δύνανται να αναπτύσσουν δραστηριότητες αλιείας τόνου στα ύδατα στα οποία ο Μαυρίκιος ασκεί κυριαρχία ή δικαιοδοσία (εφεξής αναφερόμενα ως: «ύδατα του Μαυρίκιου») σύμφωνα με τις διατάξεις της UNCLOS και των λοιπών διατάξεων του διεθνούς δικαίου και με βάση τις διεθνείς πρακτικές. Η παρούσα συμφωνία καθορίζει τις αρχές, τους κανόνες και τις διαδικασίες που διέπουν: - την οικονομική, χρηματοοικονομική, τεχνική και επιστημονική συνεργασία στον τομέα αλιείας, με σκοπό την καθιέρωση της υπεύθυνης αλιείας στα ύδατα του Μαυρίκιου, ώστε να εξασφαλιστούν η διατήρηση και η αειφόρος εκμετάλλευση των αλιευτικών πόρων καθώς και η ανάπτυξη του αλιευτικού τομέα του Μαυρίκιου· - τη συνεργασία σχετικά με τις λεπτομέρειες ελέγχου της αλιείας στα ύδατα του Μαυρίκιου, με στόχο τη διασφάλιση της τήρησης των ανωτέρω όρων, την αποτελεσματική εφαρμογή των μέτρων για τη διατήρηση και διαχείριση των αλιευτικών πόρων και την πρόληψη της παράνομης, λαθραίας και άναρχης αλιείας· - τις συμπράξεις μεταξύ επιχειρήσεων που αποβλέπουν στην ανάπτυξη, χάριν του κοινού συμφέροντος, των οικονομικών δραστηριοτήτων του τομέα της αλιείας και των συναφών δραστηριοτήτων. Άρθρο 3 - Αρχές και στόχοι στους οποίους βασίζεται η εφαρμογή της παρούσας συμφωνίας 1. Με την παρούσα τα συμβαλλόμενα μέρη αναλαμβάνουν να προωθήσουν την υπεύθυνη αλιεία στα ύδατα του Μαυρίκιου βάσει των αρχών που ορίζονται στον Κώδικα Δεοντολογίας για την υπεύθυνη αλιεία του FAO και της αρχής της μη εισαγωγής διακρίσεων μεταξύ των διαφόρων στόλων που αλιεύουν στα εν λόγω ύδατα. 2. Τα μέρη συνεργάζονται για να εξασφαλίσουν την παρακολούθηση των αποτελεσμάτων της εφαρμογής της αλιευτικής πολιτικής που θεσπίζει η Κυβέρνηση του Μαυρίκιου, αξιολογούν τα μέτρα, τα προγράμματα και τις δράσεις που υλοποιούνται βάσει της παρούσας συμφωνίας και καθιερώνουν, προς το σκοπό αυτό, πολιτικό διάλογο στον τομέα της αλιείας. Τα αποτελέσματα των αξιολογήσεων αναλύονται από την μεικτή επιτροπή που προβλέπεται στο άρθρο 9 της παρούσας συμφωνίας. 3. Τα μέρη αναλαμβάνουν την υποχρέωση να εξασφαλίσουν την εφαρμογή της παρούσας συμφωνίας σύμφωνα με τις αρχές της χρηστής οικονομικής και κοινωνικής διακυβέρνησης, σεβόμενα την κατάσταση των αλιευτικών πόρων. 4. Η ναυτολόγηση ναυτικών του Μαυρίκιου σε ενωσιακά σκάφη διέπεται από τη Διακήρυξη της Διεθνούς Οργάνωσης Εργασίας (ΔΟΕ) σχετικά με τις θεμελιώδεις αρχές και δικαιώματα στην εργασία, η οποία εφαρμόζεται αυτοδικαίως στις αντίστοιχες συμβάσεις και στους γενικούς όρους απασχόλησης. Ισχύει ειδικότερα η ελευθερία του συνεταιρίζεσθαι και η ουσιαστική αναγνώριση του δικαιώματος συλλογικών διαπραγματεύσεων, καθώς και η κατάργηση των διακρίσεων σε θέματα απασχόλησης και άσκησης του επαγγέλματος. Οι ναυτικοί ΑΚΕ καταγωγής χωρών εκτός Μαυρίκιου απολαμβάνουν επί σκαφών της Ένωσης των ίδιων συνθηκών απασχόλησης. 5. Τα μέρη διαβουλεύονται πριν να εκδώσουν αποφάσεις που ενδέχεται να επηρεάσουν τις δραστηριότητες των ενωσιακών σκαφών στο πλαίσιο της παρούσας συμφωνίας. Άρθρο 4 - Συνεργασία στον επιστημονικό τομέα 1. Κατά τη διάρκεια εφαρμογής της παρούσας συμφωνίας, η Ένωση και οι αρχές του Μαυρίκιου καταβάλλουν προσπάθεια ώστε να παρακολουθούν την εξέλιξη των πόρων στα ύδατα του Μαυρίκιου. 2. Τα μέρη αναλαμβάνουν την υποχρέωση να διαβουλεύονται, είτε μέσω της μεικτής επιστημονικής ομάδας εργασίας είτε στο πλαίσιο των αρμόδιων διεθνών οργανισμών, με σκοπό την εξασφάλιση της διαχείρισης και της διατήρησης των βιολογικών πόρων στον Ινδικό Ωκεανό, και να συνεργάζονται στο πλαίσιο των σχετικών επιστημονικών ερευνών. 3. Τα συμβαλλόμενα μέρη, με βάση τη διαβούλευση που αναφέρεται στην ως άνω παράγραφο 2, διαβουλεύονται στο πλαίσιο της μεικτής επιτροπής που προβλέπεται στο άρθρο 9, και εγκρίνουν από κοινού μέτρα διατήρησης για την αειφόρο διαχείριση των αλιευτικών πόρων που επηρεάζουν τις δραστηριότητες των ενωσιακών σκαφών. Άρθρο 5 - Πρόσβαση των ενωσιακών σκαφών στην αλιεία εντός των υδάτων του Μαυρίκιου 1. Ο Μαυρίκιος αναλαμβάνει την υποχρέωση να επιτρέπει στα ενωσιακά σκάφη να ασκούν αλιευτικές δραστηριότητες σε ύδατα σύμφωνα με την παρούσα συμφωνία, συμπεριλαμβανομένου του πρωτοκόλλου και του παραρτήματός του. 2. Οι αλιευτικές δραστηριότητες που αποτελούν αντικείμενο της παρούσας συμφωνίας υπόκεινται στους νόμους και τους κανονισμούς που ισχύουν στον Μαυρίκιο. Οι αρχές του Μαυρίκιου κοινοποιούν στις αρχές της Ένωσης κάθε τροποποίηση της εν λόγω νομοθεσίας. 3. Ο Μαυρίκιος αναλαμβάνει την υποχρέωση να λάβει όλα τα κατάλληλα μέτρα για την αποτελεσματική εφαρμογή των διατάξεων ελέγχου της αλιείας που περιέχονται στο πρωτόκολλο. Τα ενωσιακά σκάφη συνεργάζονται με τις αρχές του Μαυρίκιου που είναι αρμόδιες για την διενέργεια των εν λόγω ελέγχων. 4. Η Ένωση αναλαμβάνει την υποχρέωση να λάβει όλα τα κατάλληλα μέτρα για να εξασφαλίσει ότι τα σκάφη της τηρούν τις διατάξεις της παρούσας συμφωνίας και τη νομοθεσία που διέπει την αλιεία στα ύδατα του Μαυρίκιου. Άρθρο 6 - Άδειες αλιείας 1. Τα ενωσιακά σκάφη μπορούν να αλιεύουν στα ύδατα του Μαυρίκιου μόνον εφόσον κατέχουν άδεια αλιείας που έχει εκδοθεί στο πλαίσιο της παρούσας συμφωνίας και του επισυναπτόμενου πρωτοκόλλου. 2. Η διαδικασία που επιτρέπει την έκδοση άδειας αλιείας για ένα σκάφος, τα εφαρμοστέα τέλη και ο τρόπος πληρωμής από τον εφοπλιστή καθορίζονται στο παράρτημα του πρωτοκόλλου. Άρθρο 7 - Χρηματική αντιπαροχή 1. Η Ένωση χορηγεί στον Μαυρίκιο χρηματική αντιπαροχή σύμφωνα με τους όρους και τις προϋποθέσεις που προβλέπονται στο πρωτόκολλο και στα παραρτήματα της παρούσας συμφωνίας. Η εν λόγω συνεισφορά βασίζεται σε δύο στοιχεία, ήτοι: α) την πρόσβαση των ενωσιακών σκαφών στα ύδατα και στους αλιευτικούς πόρους του Μαυρίκιου και β) την οικονομική στήριξη της Ένωσης για την προώθηση της υπεύθυνης αλιείας και της αειφόρου εκμετάλλευσης των αλιευτικών πόρων στα ύδατα του Μαυρίκιου. 2. Η χρηματική αντιπαροχή που αναφέρεται στην προηγούμενη παράγραφο 1 στοιχείο β) καθορίζεται με βάση τον προσδιορισμό, κατόπιν κοινής συμφωνίας των δύο μερών και σύμφωνα με τις διατάξεις του πρωτοκόλλου, των στόχων που πρέπει να επιτευχθούν στο πλαίσιο της τομεακής αλιευτικής πολιτικής που καθορίζεται από την Κυβέρνηση του Μαυρίκιου και σύμφωνα με ετήσιο και πολυετές πρόγραμμα για την εφαρμογή της. 3. Η χρηματική αντιπαροχή που χορηγείται από την Ένωση, καταβάλλεται ετησίως σύμφωνα με τις λεπτομέρειες που καθορίζονται στο πρωτόκολλο, και με την επιφύλαξη των διατάξεων της παρούσας συμφωνίας και του πρωτοκόλλου σχετικά με την ενδεχόμενη τροποποίηση του αντίστοιχου ποσού λόγω: α) σοβαρών λόγων, εξαιρουμένων των φυσικών φαινομένων, οι οποίοι εμποδίζουν την άσκηση αλιευτικών δραστηριοτήτων στα ύδατα του Μαυρίκιου· β) μείωσης, κατόπιν κοινής συμφωνίας, των αλιευτικών δυνατοτήτων που χορηγούνται στα ενωσιακά σκάφη κατ’ εφαρμογή των μέτρων διαχείρισης των σχετικών αποθεμάτων, τα οποία κρίνονται απαραίτητα για τη διατήρηση και την βιώσιμη εκμετάλλευση των πόρων βάσει των βέλτιστων διαθέσιμων επιστημονικών γνωμοδοτήσεων, γ) αύξησης, κατόπιν κοινής συμφωνίας των μερών, των αλιευτικών δυνατοτήτων που χορηγούνται στα ενωσιακά σκάφη, εάν το επιτρέπει η κατάσταση των πόρων, βάσει των βέλτιστων διαθέσιμων επιστημονικών γνωμοδοτήσεων, δ) επαναξιολόγησης των όρων χορήγησης της κοινοτικής οικονομικής στήριξης για την εφαρμογή της τομεακής αλιευτικής πολιτικής του Μαυρίκιου, όταν αυτό δικαιολογείται από τα αποτελέσματα του ετήσιου και πολυετούς προγραμματισμού που διαπιστώνουν τα μέρη, ε) καταγγελίας της παρούσας συμφωνίας βάσει του άρθρου 12· στ) αναστολής της εφαρμογής της παρούσας συμφωνίας βάσει του άρθρου 13. Άρθρο 8 - Προώθηση της συνεργασίας μεταξύ των οικονομικών παραγόντων και της κοινωνίας των πολιτών 1. Τα μέρη ενθαρρύνουν την οικονομική, επιστημονική και τεχνική συνεργασία στον τομέα της αλιείας και στους συναφείς τομείς. Διαβουλεύονται μεταξύ τους για να συντονίσουν τα διάφορα μέτρα που είναι δυνατόν να ληφθούν για το σκοπό αυτό. 2. Τα μέρη αναλαμβάνουν την υποχρέωση να ενθαρρύνουν την ανταλλαγή πληροφοριών σχετικά με τις τεχνικές αλιείας και τα αλιευτικά εργαλεία, τις μεθόδους διατήρησης και τις βιομηχανικές μεθόδους μεταποίησης των αλιευτικών προϊόντων. 3. Τα μέρη καταβάλλουν, εφόσον αυτό ενδείκνυται, προσπάθειες για να δημιουργήσουν συνθήκες ευνοϊκές για την προώθηση των σχέσεων μεταξύ των επιχειρήσεών τους στον τεχνικό, οικονομικό και εμπορικό τομέα, ενθαρρύνοντας την εδραίωση περιβάλλοντος ευνοϊκού για την ανάπτυξη επιχειρήσεων και επενδύσεων. 4. Τα μέρη δεσμεύονται να υλοποιήσουν πρόγραμμα και δράσεις μεταξύ ναυλωτών πλοίων του Μαυρίκιου και της Ένωσης με στόχο την προώθηση της εκφόρτωσης από σκάφη της Ένωσης στον Μαυρίκιο. 5. Τα μέρη ενθαρρύνουν, εφόσον αυτό ενδείκνυται, τη συγκρότηση κοινών επιχειρήσεων με στόχο το αμοιβαίο όφελος, με συστηματική τήρηση της ισχύουσας νομοθεσίας του Μαυρίκιου και της Ένωσης. Άρθρο 9 - Μεικτή επιτροπή 1. Συνιστάται μεικτή επιτροπή επιφορτισμένη με την παρακολούθηση της εφαρμογής της παρούσας συμφωνίας. Η μικτή επιτροπή ασκεί τα ακόλουθα καθήκοντα: α) ελέγχει την εκτέλεση, την ερμηνεία και την εφαρμογή της συμφωνίας, και ιδίως την κατάρτιση του ετήσιου και πολυετούς προγραμματισμού που αναφέρεται στο άρθρο 7, παράγραφος 2, καθώς και την αξιολόγηση της εφαρμογής του, β) εξασφαλίζει τον αναγκαίο σύνδεσμο για τα ζητήματα αμοιβαίου ενδιαφέροντος στον τομέα της αλιείας· γ) λειτουργεί ως βήμα για τον φιλικό διακανονισμό των διαφορών που οφείλονται στην ερμηνεία ή την εφαρμογή της συμφωνίας, δ) επανεκτιμά, όταν χρειάζεται, το επίπεδο των αλιευτικών δυνατοτήτων και, κατ’ ακολουθία, της χρηματικής αντιπαροχής· ε) εκτελεί οποιαδήποτε άλλα καθήκοντα αποφασίσουν να της αναθέσουν τα συμβαλλόμενα μέρη με αμοιβαία συμφωνία. 2. Η μεικτή επιτροπή ασκεί τα καθήκοντά της όσον αφορά τα αποτελέσματα των επιστημονικών γνωμοδοτήσεων που προβλέπονται στο άρθρο 4 της συμφωνίας. 3. Η μικτή επιτροπή συνεδριάζει τουλάχιστον μία φορά το έτος, εκ περιτροπής στον Μαυρίκιο και στην Ένωση, υπό την προεδρία του μέρους που φιλοξενεί τη συνεδρίαση. Συνεδριάζει εκτάκτως κατόπιν αιτήσεως ενός από τα μέρη. Άρθρο 10 – Γεωγραφική ζώνη εφαρμογής Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η Συνθήκη για την ίδρυση της Ευρωπαϊκής Ένωσης, υπό τους όρους που προβλέπονται στην εν λόγω Συνθήκη και, αφετέρου, στην επικράτεια του Μαυρίκιου. Άρθρο 11 - Διάρκεια Η παρούσα συμφωνία εφαρμόζεται για διάστημα έξη ετών από την ημερομηνία έναρξης ισχύος της· ανανεώνεται με σιωπηρή παράταση για συμπληρωματικές περιόδους τριών ετών, εκτός εάν υπάρξει καταγγελία σύμφωνα με το άρθρο 12. Άρθρο 12 – Καταγγελία 1. Η εφαρμογή της παρούσας συνθήκης μπορεί να τερματιστεί από ένα από τα μέρη για σοβαρούς λόγους, εξαιρουμένων των φυσικών φαινομένων, οι οποίοι διαφεύγουν του εύλογου ελέγχου ενός των μερών και εμποδίζουν την άσκηση των αλιευτικών δραστηριοτήτων στα ύδατα του Μαυρίκιου. Η παρούσα συμφωνία μπορεί να καταγγελθεί από οποιοδήποτε από τα μέρη αν διαπιστωθεί επιδείνωση της κατάστασης των σχετικών αποθεμάτων, μειωμένο επίπεδο αξιοποίησης των αλιευτικών δυνατοτήτων που χορηγούνται στα ενωσιακά σκάφη, ή σε περίπτωση αδυναμίας τήρησης των υποχρεώσεων που έχουν αναλάβει τα μέρη ως προς την καταπολέμηση της παράνομης, λαθραίας και άναρχης αλιείας. 2. Το ενδιαφερόμενο μέρος κοινοποιεί εγγράφως στο άλλο μέρος την πρόθεσή του να καταγγείλει τη συμφωνία, τουλάχιστον έξι μήνες πριν από τη λήξη της αρχικής περιόδου ή κάθε συμπληρωματικής περιόδου. 3. Η αποστολή της κοινοποίησης που αναφέρεται στην προηγούμενη παράγραφο συνεπάγεται την έναρξη διαβουλεύσεων μεταξύ των μερών. 4. Η χρηματική αντιπαροχή που αναφέρεται στο άρθρο 7 για το έτος κατά το οποίο παράγει αποτελέσματα η καταγγελία μειώνεται αναλόγως και pro rata temporis. Άρθρο 13 - Αναστολή 1. Η εφαρμογή της παρούσας συμφωνίας μπορεί να ανασταλεί με πρωτοβουλία ενός από τα μέρη, σε περίπτωση σοβαρής διαφωνίας ως προς την εφαρμογή διατάξεων που περιέχονται στη συμφωνία. Η εν λόγω αναστολή υπόκειται στην προϋπόθεση έγγραφης κοινοποίησης, από το ενδιαφερόμενο μέρος, της σχετικής πρόθεσής του τουλάχιστον τρεις μήνες πριν από την ημερομηνία κατά την οποία παράγει αποτελέσματα η αναστολή. Με την παραλαβή της κοινοποίησης, τα Μέρη αρχίζουν διαβουλεύσεις με στόχο τη φιλική επίλυση των διαφορών τους. 2. Η χρηματική αντιπαροχή που αναφέρεται στο άρθρο 7 μειώνεται αναλόγως και αναλογικώς με την πάροδο του χρόνου, σε συνάρτηση με τη διάρκεια της αναστολής. Άρθρο 14 - Πρωτόκολλο και παράρτημα Το πρωτόκολλο και το παράρτημα με τα προσαρτήματά του αποτελούν αναπόσπαστο μέρος της παρούσας συμφωνίας. Άρθρο 15 – Εθνικό δίκαιο Οι δραστηριότητες των ενωσιακών αλιευτικών σκαφών που αλιεύουν στα ύδατα του Μαυρίκιου διέπονται από τη νομοθεσία που εφαρμόζεται στο Μαυρίκιο, εκτός εάν η συμφωνία, το παρόν πρωτόκολλο με το παράρτημά του και τα προσαρτήματα αυτού ορίζουν διαφορετικά. Άρθρο 16 Κατάργηση Από την ημερομηνία έναρξης ισχύος της, η παρούσα συμφωνία καταργεί και αντικαθιστά την αλιευτική συμφωνία μεταξύ της Ευρωπαϊκής Ένωσης και της Κυβέρνησης της Δημοκρατίας του Μαυρίκιου για την αλιεία στα ανοικτά των ακτών του Μαυρίκιου που τέθηκε σε ισχύ την 1/12/1990. Άρθρο 17 – Έναρξη ισχύος Η παρούσα συμφωνία συντάσσεται σε δύο αντίτυπα στη βουλγαρική, τσεχική, εσθονική, δανική, ολλανδική, αγγλική, φινλανδική, γαλλική, γερμανική, ελληνική, ουγγρική, ιταλική, λετονική, λιθουανική, μαλτέζικη, πολωνική, πορτογαλική, ρουμανική, σλοβακική, σλοβενική, ισπανική και σουηδική γλώσσα. Όλα τα κείμενα είναι εξίσου αυθεντικά. Αρχίζει να ισχύει από την ημερομηνία κατά την οποία τα μέρη κοινοποιούν εκατέρωθεν εγγράφως ότι έχουν ολοκληρωθεί οι αναγκαίες διαδικασίες για το σκοπό αυτό. ΠΡΩΤΟΚΟΛΛΟ για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρίκιου Άρθρο 1 Περίοδος εφαρμογής και αλιευτικές δυνατότητες 1. Για περίοδο τριών (3) ετών, οι αλιευτικές δυνατότητες που χορηγούνται δυνάμει του άρθρου 5 της συμφωνίας αλιευτικής σύμπραξης καθορίζονται ως εξής: Άκρως μεταναστευτικά είδη (είδη που περιλαμβάνονται στο παράρτημα 1 της Σύμβασης των Ηνωμένων Εθνών του 1982 για το δίκαιο της θάλασσας): α. 41 ωκεανοπόρα θυνναλιευτικά γρι-γρι και β. 45 παραγαδιάρικα επιφανείας 2. Η παράγραφος 1 του άρθρου 1 εφαρμόζεται με την επιφύλαξη των διατάξεων των άρθρων 5 και 6 του παρόντος πρωτοκόλλου. 3. Σύμφωνα με το άρθρο 6 της συμφωνίας αλιευτικής σύμπραξης και με το άρθρο 7 του παρόντος πρωτοκόλλου, τα σκάφη που φέρουν σημαία κράτους μέλους της Ευρωπαϊκής Ένωσης μπορούν να ασκούν αλιευτικές δραστηριότητες στα ύδατα του Μαυρίκιου, μόνον εάν κατέχουν άδεια αλιείας που έχει εκδοθεί στο πλαίσιο του παρόντος πρωτοκόλλου και σύμφωνα με τους κανόνες που περιλαμβάνονται στο παράρτημα. Άρθρο 2 Χρηματική αντιπαροχή - Τρόπος πληρωμής 1. Η χρηματική αντιπαροχή που αναφέρεται στο άρθρο 1 της συμφωνίας αλιευτικής σύμπραξης καθορίζεται, για την περίοδο που αναφέρεται στο άρθρο 7, σε 1.980.000 ευρώ για όλη τη διάρκεια του παρόντος πρωτοκόλλου. 2. Η εν λόγω συνολική χρηματική αντιπαροχή περιλαμβάνει: α. ετήσιο ποσό για την πρόσβαση στα ύδατα του Μαυρίκιου ύψους 357.500 ευρώ, το οποίο ισοδυναμεί με βάρος αναφοράς 5.500 τόνων ετησίως, και β. ειδικό ποσό 302.500 ευρώ ετησίως, το οποίο προορίζεται για τη στήριξη και την υλοποίηση της τομεακής αλιευτικής πολιτικής και της θαλάσσιας πολιτικής του Μαυρίκιου. 3. Η παράγραφος 1 του άρθρου 2 εφαρμόζεται με την επιφύλαξη των διατάξεων των άρθρων 3, 4, 5 και 6 του παρόντος πρωτοκόλλου. 4. Η Ευρωπαϊκή Ένωση καταβάλλει ετησίως το σύνολο των ποσών που καθορίζονται στην παράγραφο 2 στοιχεία α) και β) του άρθρου 2 (ήτοι 660.000 ευρώ ετησίως), κατά τη διάρκεια εφαρμογής του παρόντος πρωτοκόλλου. Η πληρωμή πραγματοποιείται το αργότερο εξήντα (60) ημέρες από την έναρξη ισχύος του παρόντος πρωτοκόλλου για το πρώτο έτος και το αργότερο κατά την επέτειο της έναρξης ισχύος του πρωτοκόλλου για τα επόμενα έτη. 5. Εάν η συνολική ποσότητα των ετήσιων αλιευμάτων τόνου από σκάφη της Ευρωπαϊκής Ένωσης στα ύδατα του Μαυρίκιου υπερβαίνει τους 5.500 τόνους, το ποσό της ετήσιας χρηματικής αντιπαροχής για τα δικαιώματα πρόσβασης αυξάνεται κατά 65 ευρώ ανά πρόσθετο τόνο αλιευμάτων. Ωστόσο, το συνολικό ετήσιο ποσό που καταβάλλει η Ένωση δεν είναι δυνατόν να υπερβεί το διπλάσιο του ποσού που αναφέρεται στην παράγραφο 2 στοιχείο α) του άρθρου 2 (715.000 ευρώ). Όταν οι ποσότητες που έχουν αλιευθεί από τα σκάφη της Ευρωπαϊκής Ένωσης στα ύδατα του Μαυρίκιου υπερβαίνουν τις ποσότητες που αντιστοιχούν στο διπλάσιο του συνολικού ετήσιου ποσού, το οφειλόμενο ποσό για την ποσότητα που υπερβαίνει το εν λόγω όριο καταβάλλεται το επόμενο έτος σύμφωνα με τις διατάξεις του παραρτήματος. 6. Η διάθεση της χρηματικής αντιπαροχής που προβλέπεται στην παράγραφο 2 στοιχείο α) του άρθρου 2 υπάγεται στην αποκλειστική αρμοδιότητα του Μαυρίκιου. 7. Η χρηματική αντιπαροχή καταβάλλεται σε έναν και μόνον λογαριασμό του Δημοσίου του Μαυρίκιου, ο οποίος έχει ανοιχθεί στην Κεντρική Τράπεζα του Μαυρίκιου. Ο αριθμός του λογαριασμού ορίζεται από τις αρχές του Μαυρίκιου. Άρθρο 3 Προώθηση της υπεύθυνης και αειφόρου αλιείας στα ύδατα του Μαυρίκιου 1. Η Ευρωπαϊκή Ένωση και ο Μαυρίκιος συμφωνούν στο πλαίσιο της μικτής επιτροπής που προβλέπεται στο άρθρο 9 της συμφωνίας αλιευτικής σύμπραξης, αμέσως μετά την έναρξη ισχύος του παρόντος πρωτοκόλλου και το αργότερο τρεις μήνες από την ημερομηνία αυτή, ένα πολυετές τομεακό πρόγραμμα και τους λεπτομερείς κανόνες εφαρμογής του, που περιλαμβάνουν ιδίως: α) τους προσανατολισμούς σε ετήσια και πολυετή βάση, σύμφωνα με τους οποίους χρησιμοποιείται το ειδικό ποσό της χρηματικής αντιπαροχής που αναφέρεται στην παράγραφο 2 στοιχείο β) του άρθρου 2· β) τους προς επίτευξη στόχους σε ετήσια και πολυετή βάση, ώστε να καταστεί δυνατή εν καιρώ η καθιέρωση υπεύθυνης και αειφόρου αλιείας, λαμβανομένων υπόψη των προτεραιοτήτων που διατυπώνει ο Μαυρίκιος στο πλαίσιο της εθνικής αλιευτικής και θαλάσσιας πολιτικής ή των άλλων πολιτικών που συνδέονται ή έχουν επίπτωση στην προώθηση της υπεύθυνης και αειφόρου αλιείας, συμπεριλαμβανομένων των θαλάσσιων προστατευόμενων περιοχών· γ) τα κριτήρια και τις διαδικασίες που πρέπει να χρησιμοποιούνται για την αξιολόγηση των αποτελεσμάτων σε ετήσια βάση. 2. Κάθε προτεινόμενη τροποποίηση του πολυετούς τομεακού προγράμματος εγκρίνεται από τα δύο μέρη στο πλαίσιο της μεικτής επιτροπής. 3. Κάθε έτος, ο Μαυρίκιος μπορεί να διαθέτει, εάν χρειάζεται, επιπλέον ποσό εκτός της χρηματικής αντιπαροχής που αναφέρεται στην παράγραφο 2 στοιχείο β) του άρθρου 2 για την υλοποίηση του πολυετούς προγράμματος. Η εν λόγω διάθεση γνωστοποιείται στην Ευρωπαϊκή Ένωση. Άρθρο 4 Επιστημονική συνεργασία για υπεύθυνη αλιεία 1. Τα δύο μέρη αναλαμβάνουν την υποχρέωση να προωθήσουν την υπεύθυνη αλιεία στα ύδατα του Μαυρίκιου, με βάση την αρχή της μη διάκρισης μεταξύ των διαφόρων στόλων που αλιεύουν στα ύδατα αυτά. 2. Στη διάρκεια της περιόδου που καλύπτεται από το παρόν πρωτόκολλο, η Ευρωπαϊκή Ένωση και ο Μαυρίκιος καταβάλλουν προσπάθειες για την παρακολούθηση της κατάστασης των αλιευτικών πόρων στα ύδατα του Μαυρίκιου. 3. Αμφότερα τα μέρη καταβάλλουν προσπάθειες να τηρούν τα ψηφίσματα, τις συστάσεις και, ανάλογα με την περίπτωση, τα συναφή σχέδια διαχείρισης της Επιτροπής Τόνου Ινδικού Ωκεανού (IOTC) που αφορούν τη διατήρηση και την υπεύθυνη διαχείριση της αλιείας. 4. Τα δύο μέρη, βασιζόμενα στις συστάσεις και τα ψηφίσματα που εκδίδονται από την IOTC και στις βέλτιστες διαθέσιμες επιστημονικές γνωμοδοτήσεις, ενδεχομένως δε, στα αποτελέσματα της κοινής επιστημονικής συνεδρίασης που προβλέπεται στο άρθρο 4 της συμφωνίας αλιευτικής σύμπραξης, μπορούν να διαβουλεύονται στο πλαίσιο της μεικτής επιτροπής που προβλέπεται στο άρθρο 9 της συμφωνίας αλιευτικής σύμπραξης, για να θεσπίζουν, εάν χρειάζεται, μέτρα που αποβλέπουν στη βιώσιμη διαχείριση των αλιευτικών πόρων του Μαυρίκιου. Άρθρο 5 Προσαρμογή των αλιευτικών δυνατοτήτων βάσει αμοιβαίας συμφωνίας 1. Οι αλιευτικές δυνατότητες του άρθρου 1 μπορούν να προσαρμοστούν με αμοιβαία συμφωνία, εφόσον οι συστάσεις και τα ψηφίσματα της IOTC επιβεβαιώνουν ότι η εν λόγω προσαρμογή εξασφαλίζει την αειφόρο διαχείριση τόνου και τονοειδών στον Ινδικό Ωκεανό. 2. Στην περίπτωση αυτή, η χρηματική αντιπαροχή που αναφέρεται στην παράγραφο 2 στοιχείο α) του άρθρου 2 αναπροσαρμόζεται αναλόγως και συναρτήσει του χρόνου. Ωστόσο, το συνολικό ετήσιο ποσό που καταβάλλει η Ευρωπαϊκή Ένωση δεν μπορεί να υπερβεί το διπλάσιο του ποσού που αναφέρεται στο άρθρο 2 παράγραφος 2 στοιχείο α). 3. Και τα δύο μέρη κοινοποιούν μεταξύ τους γραπτώς τυχόν μεταβολές στην οικεία αλιευτική πολιτική και νομοθεσία. Άρθρο 6 Νέες αλιευτικές δυνατότητες 1. Σε περίπτωση που αλιευτικά σκάφη της Ευρωπαϊκής Ένωσης ενδιαφέρονται για αλιευτικές δραστηριότητες που δεν προβλέπονται στο άρθρο 1 της συμφωνίας αλιευτικής σύμπραξης, τα μέρη προβαίνουν σε διαβουλεύσεις πριν από οποιαδήποτε παραχώρηση άδειας για τις δραστηριότητες αυτές και, ενδεχομένως, συμφωνούν τους όρους άσκησής τους, συμπεριλαμβανομένων των αντίστοιχων τροποποιήσεων στο παρόν πρωτόκολλο και στο παράρτημά του. 2. Τα μέρη ενθαρρύνουν την πειραματική αλιεία, ιδίως σε σχέση με βενθικά είδη που δεν αποτελούν αντικείμενο πλήρους εκμετάλλευσης και απαντούν στα ύδατα του Μαυρίκιου. Για τον σκοπό αυτό, αιτήσει ενός μέρους, τα μέρη διεξάγουν διαβουλεύσεις με σκοπό να καθορίσουν, κατά περίπτωση, τα είδη, τους όρους και άλλες σχετικές παραμέτρους. 3. Τα μέρη ασκούν πειραματική αλιεία σύμφωνα με τις παραμέτρους που συμφωνούνται από τα δύο μέρη με διοικητική συμφωνία, κατά περίπτωση. Οι άδειες πειραματικής αλιείας πρέπει να συμφωνούνται για μέγιστο διάστημα 6 μηνών. 4. Εάν τα μέρη θεωρούν ότι οι πειραματικές εξορμήσεις έχουν αποδώσει θετικά αποτελέσματα, η κυβέρνηση του Μαυρίκιου μπορεί να κατανείμει αλιευτικές δυνατότητες για τα νέα είδη στον στόλο της Ευρωπαϊκής Ένωσης έως τη λήξη του παρόντος πρωτοκόλλου. Η χρηματική αντιπαροχή που αναφέρεται στο άρθρο 2 παράγραφος 2 στοιχείο α) του παρόντος πρωτοκόλλου αυξάνεται αναλόγως. Τα τέλη των εφοπλιστών και οι σχετικοί όροι που προβλέπονται στο παράρτημα τροποποιούνται ανάλογα. Άρθρο 7 Όροι άσκησης των αλιευτικών δραστηριοτήτων – Ρήτρα αποκλειστικότητας Με την επιφύλαξη του άρθρου 6 της συμφωνίας αλιευτικής σύμπραξης, τα σκάφη της Ευρωπαϊκής Ένωσης μπορούν να αλιεύουν στα ύδατα του Μαυρίκιου, μόνον εάν κατέχουν έγκυρη άδεια αλιείας που έχει εκδοθεί από τον Μαυρίκιο βάσει του παρόντος πρωτοκόλλου και του παραρτήματός του. Άρθρο 8 Αναστολή και επανεξέταση της πληρωμής της χρηματικής αντιπαροχής 1. Κατά παρέκκλιση των διατάξεων του άρθρου 9 του παρόντος πρωτοκόλλου, η χρηματική αντιπαροχή που αναφέρεται στο άρθρο 2 παράγραφος 2 στοιχεία α) και β) μπορεί να επανεξεταστεί ή να ανασταλεί, μετά από διαβούλευση μεταξύ των δύο μερών, υπό τον όρο ότι η Ευρωπαϊκή Ένωση έχει καταβάλει κάθε ληξιπρόθεσμο ποσό τη στιγμή της αναστολής. α) εάν εξαιρετικές περιστάσεις, εκτός φυσικών φαινομένων, εμποδίζουν την άσκηση αλιευτικών δραστηριοτήτων στα ύδατα του Μαυρίκιου· β) μετά από σημαντικές αλλαγές στις πολιτικές κατευθυντήριες γραμμές εκατέρου των μερών, οι οποίες επηρεάζουν τις σχετικές διατάξεις του παρόντος πρωτοκόλλου· γ) εάν η Ευρωπαϊκή Ένωση διαπιστώσει παραβίαση των ουσιωδών και θεμελιωδών στοιχείων που αφορούν τα ανθρώπινα δικαιώματα, όπως προβλέπεται στο άρθρο 9 της συμφωνίας του Κοτονού, με τη διαδικασία που προβλέπεται στα άρθρα 8 και 96 της συμφωνίας αυτής. Στην περίπτωση αυτή αναστέλλονται όλες οι αλιευτικές δραστηριότητες των σκαφών της ΕΕ. 2. Η Ευρωπαϊκή Ένωση διατηρεί το δικαίωμα να αναστείλει, εν όλω ή εν μέρει, την καταβολή της ειδικής συνεισφοράς του άρθρου 2 παράγραφος 2 στοιχείο β), όταν τα αποτελέσματα της στήριξης της τομεακής πολιτικής διαπιστώνεται ότι σε μεγάλο βαθμό δεν συνάδουν με τον δημοσιονομικό προγραμματισμό, μετά από την αξιολόγηση που έχει διενεργηθεί και τις διαβουλεύσεις στο πλαίσιο της μεικτής επιτροπής, όπως προβλέπεται στο άρθρο 3 του παρόντος πρωτοκόλλου. 3. Η καταβολή της χρηματικής αντιπαροχής και οι αλιευτικές δραστηριότητες μπορούν να επαναληφθούν, μόλις αποκατασταθεί η κατάσταση που ίσχυε πριν από την επέλευση των ανωτέρω περιστάσεων και εάν τα δύο μέρη συμφωνήσουν να το πράξουν κατόπιν διαβουλεύσεων. Άρθρο 9 Αναστολή της εφαρμογής του πρωτοκόλλου 1. Η εφαρμογή του παρόντος πρωτοκόλλου αναστέλλεται με πρωτοβουλία εκατέρου των μερών, με την επιφύλαξη της διεξαγωγής διαβουλεύσεων και συμφωνίας μεταξύ των μερών στο πλαίσιο της μεικτής επιτροπής που προβλέπεται στο άρθρο 9 της συμφωνίας: α) εάν εξαιρετικές περιστάσεις, εκτός φυσικών φαινομένων, εμποδίζουν την άσκηση αλιευτικών δραστηριοτήτων στα ύδατα του Μαυρίκιου· β) στην περίπτωση που η Ευρωπαϊκή Ένωση παραλείψει να πραγματοποιήσει τις πληρωμές που προβλέπονται στο άρθρο 2 παράγραφος 2 στοιχείο α) για λόγους που δεν εμπίπτουν στο άρθρο 8 του παρόντος πρωτοκόλλου· γ) εάν προκύψει μεταξύ των μερών διαφορά σχετικά με την ερμηνεία και την εφαρμογή του παρόντος πρωτοκόλλου και του παραρτήματός του, η οποία δεν μπορεί να επιλυθεί· δ) εάν ένα εκ των δύο μερών δεν τηρεί τις διατάξεις του παρόντος πρωτοκόλλου και του παραρτήματός του· ε) μετά από σημαντικές αλλαγές στις πολιτικές κατευθυντήριες γραμμές εκατέρου των μερών, οι οποίες επηρεάζουν τις σχετικές διατάξεις του παρόντος πρωτοκόλλου· στ) εάν ένα εκ των δύο μερών διαπιστώσει παραβίαση των ουσιωδών και θεμελιωδών στοιχείων που αφορούν τα ανθρώπινα δικαιώματα, όπως προβλέπεται στο άρθρο 9 της συμφωνίας του Κοτονού, με τη διαδικασία που προβλέπεται στα άρθρα 8 και 96 της συμφωνίας αυτής. ζ) σε περίπτωση μη τήρησης της Διακήρυξης της Διεθνούς Οργάνωσης Εργασίας σχετικά με τις θεμελιώδεις αρχές και δικαιώματα στην εργασία, όπως προβλέπεται στο άρθρο 3 παράγραφος 5 της συμφωνίας αλιευτικής σύμπραξης. 2. Η αναστολή της εφαρμογής του παρόντος πρωτοκόλλου υπόκειται στην προϋπόθεση να κοινοποιήσει το ενδιαφερόμενο μέρος την πρόθεσή του εγγράφως και τουλάχιστον τρεις μήνες πριν από την ημερομηνία κατά την οποία παράγει αποτελέσματα η εν λόγω αναστολή. 3. Σε περίπτωση αναστολής της εφαρμογής τα μέρη συνεχίζουν τις διαβουλεύσεις με σκοπό την εξεύρεση λύσης με φιλικό διακανονισμό στη μεταξύ τους διαφορά. Όταν επιτευχθεί η εν λόγω λύση, η εφαρμογή του παρόντος πρωτοκόλλου επαναλαμβάνεται και το ποσό της χρηματικής αντιπαροχής μειώνεται αναλόγως και συναρτήσει της διάρκειας αναστολής της εφαρμογής του πρωτοκόλλου. Άρθρο 10 Εθνική νομοθεσία 1. Οι δραστηριότητες των αλιευτικών σκαφών της Ευρωπαϊκής Ένωσης στα ύδατα του Μαυρίκιου υπόκεινται στους νόμους και κανονισμούς του Μαυρίκιου, εκτός εάν ορίζεται διαφορετικά στο παρόν πρωτόκολλο και το παράρτημά του. 2. Οι αρχές του Μαυρίκιου ενημερώνουν την Ευρωπαϊκή Επιτροπή για κάθε μεταβολή ή νέα νομοθεσία που αφορά τον τομέα της αλιείας. Άρθρο 11 Εμπιστευτικότητα Αμφότερα τα μέρη εξασφαλίζουν ότι, όλα τα δεδομένα που συνδέονται με τα σκάφη της ΕΕ και με τις αλιευτικές τους δραστηριότητες στα ύδατα του Μαυρίκιου, θα θεωρούνται, ανά πάσα στιγμή, ως εμπιστευτικού χαρακτήρα. Αυτά τα δεδομένα χρησιμοποιούνται αποκλειστικά για την υλοποίηση της συμφωνίας και για τη διαχείριση, την παρακολούθηση, τον έλεγχο και την επιτήρηση των αλιευτικών δραστηριοτήτων από τις αντίστοιχες αρμόδιες αρχές. Άρθρο 12 Ηλεκτρονικές ανταλλαγές δεδομένων Ο Μαυρίκιος και η Ευρωπαϊκή Ένωση δεσμεύονται να υλοποιήσουν τα αναγκαία συστήματα για την ηλεκτρονική ανταλλαγή όλων των πληροφοριών και των εγγράφων που σχετίζονται με την εφαρμογή της συμφωνίας. Η ηλεκτρονική μορφή ενός εγγράφου θεωρείται ανά πάσα στιγμή ισοδύναμη της έντυπης μορφής του. Τα δύο μέρη γνωστοποιούν αμέσως τυχόν διακοπή στη λειτουργία των υπολογιστικών συστημάτων, η οποία παρακωλύει αυτές τις ανταλλαγές. Σε αυτές τις περιπτώσεις οι πληροφορίες και τα έγγραφα που αφορούν την υλοποίηση της συμφωνίας αντικαθίστανται αυτομάτως από την έντυπη μορφή τους με τον τρόπο που ορίζεται στο παράρτημα. Άρθρο 13 Διάρκεια Το παρόν πρωτόκολλο και τα παραρτήματά του εφαρμόζονται για περίοδο τριών 3 ετών από την έναρξη ισχύος τους, εκτός αν γίνει καταγγελία σύμφωνα με το άρθρο 14. Άρθρο 14 Καταγγελία 1. Σε περίπτωση καταγγελίας του παρόντος πρωτοκόλλου το ενδιαφερόμενο μέρος κοινοποιεί εγγράφως στο άλλο μέρος την πρόθεσή του να καταγγείλει το πρωτόκολλο, τουλάχιστον έξι μήνες πριν από την ημερομηνία κατά την οποία αρχίζει να ισχύει η εν λόγω καταγγελία. 2. Η αποστολή της κοινοποίησης που αναφέρεται στην προηγούμενη παράγραφο συνεπάγεται την έναρξη διαβουλεύσεων μεταξύ των μερών. Άρθρο 15 Έναρξη ισχύος Το παρόν πρωτόκολλο και το παράρτημά του αρχίζουν να ισχύουν την ημερομηνία κατά την οποία τα μέρη κοινοποιούν αμοιβαίως την ολοκλήρωση των διαδικασιών που είναι αναγκαίες για τον σκοπό αυτό. ΚΕΦΑΛΑΙΟ I ΟΡΟΙ ΑΣΚΗΣΗΣ ΤΗΣ ΑΛΙΕΙΑΣ ΣΤΑ ΥΔΑΤΑ ΤΟΥ ΜΑΥΡΙΚΙΟΥ ΑΠΟ ΤΑ ΣΚΑΦΗ ΤΗΣ ΕΥΡΩΠΑΪΚΗΣ ΕΝΩΣΗΣ ΚΕΦΑΛΑΙΟ I Γενικές διατάξεις 1. ΓΕΝΙΚΕΣ ΔΙΑΤΑΞΕΙΣ Για τους σκοπούς του παρόντος παραρτήματος, εκτός αν ορίζεται διαφορετικά, ως αρμόδια αρχή της Ευρωπαϊκής Ένωσης (ΕΕ) ή του Μαυρίκιου νοείται: – όσον αφορά την ΕΕ: η Ευρωπαϊκή Επιτροπή, κατά περίπτωση εκπροσωπούμενη από την αντιπροσωπεία της ΕΕ στον Μαυρίκιο· – Για τον Μαυρίκιο: το Υπουργείο Αλιείας. 2. Ύδατα του Μαυρίκιου Όλες οι διατάξεις του πρωτοκόλλου και τα παραρτήματά του ισχύουν αποκλειστικά στα ύδατα του Μαυρίκιου όπως αναφέρεται στο προσάρτημα 2. 3. Τραπεζικός λογαριασμός Ο Μαυρίκιος κοινοποιεί στην ΕΕ, πριν από τη θέση του πρωτοκόλλου σε ισχύ, τα στοιχεία του τραπεζικού λογαριασμού/των τραπεζικών λογαριασμών στον οποίο/στους οποίους θα πρέπει να καταβάλλονται τα χρηματικά ποσά που επιβαρύνουν τα σκάφη της ΕΕ στο πλαίσιο της συμφωνίας. Οι δαπάνες που αφορούν τα τραπεζικά εμβάσματα βαρύνουν τους εφοπλιστές. ΚΕΦΑΛΑΙΟ II Άδειες αλιείας τόνου 1. Αναγκαία προϋπόθεση για τη χορήγηση άδειας αλιείας τόνου – επιλέξιμα σκάφη Οι άδειες αλιείας τόνου για τις οποίες γίνεται λόγος στο άρθρο 6 της συμφωνίας χορηγούνται υπό την προϋπόθεση ότι το σκάφος έχει εγγραφεί στο μητρώο αλιευτικών σκαφών της ΕΕ στον κατάλογο σκαφών της IOTC που διαθέτουν άδεια αλιείας και ότι όλες οι παλαιότερες υποχρεώσεις που συνδέονται με τον εφοπλιστή, με τον πλοίαρχο ή με το ίδιο το σκάφος που προέκυψαν από τις αλιευτικές τους δραστηριότητες στον Μαυρίκιο δυνάμει της συμφωνίας και της νομοθεσίας του Μαυρίκιου, έχουν εκπληρωθεί. 2. Αίτηση για χορήγηση άδειας αλιείας Η ΕΕ υποβάλλει στον Μαυρίκιο αίτηση για τη χορήγηση άδειας αλιείας για κάθε πλοίο που επιθυμεί να αλιεύσει βάσει της συμφωνίας, τουλάχιστον 25 εργάσιμες ημέρες πριν από την ημερομηνία έναρξης ισχύος της αιτούμενης άδειας, κάνοντας χρήση του εντύπου στο προσάρτημα 1 του παρόντος παραρτήματος. Η αίτηση πρέπει να είναι δακτυλογραφημένη ή γραμμένη ευανάγνωστα με κεφαλαίους τυπογραφικούς χαρακτήρες. Για κάθε πρώτη αίτηση χορήγησης άδειας αλιείας στο πλαίσιο του ισχύοντος πρωτοκόλλου, ή ύστερα από τεχνική τροποποίηση του οικείου σκάφους, η αίτηση πρέπει να συνοδεύεται από: i. απόδειξη πληρωμής της προκαταβολής των τελών για την περίοδο ισχύος της άδειας αλιείας για την οποία υποβάλλεται αίτηση· ii. το όνομα, τη διεύθυνση και τα στοιχεία επικοινωνίας: · Του εφοπλιστή του αλιευτικού σκάφους· · Του φορέα εκμετάλλευσης του αλιευτικού σκάφους· iii. πρόσφατη έγχρωμη φωτογραφία του σκάφους, η οποία παρουσιάζει πλευρική άποψη του σκάφους, διαστάσεων τουλάχιστον 15 cm x 10 cm· iv το πιστοποιητικό αξιοπλοΐας του σκάφους· v. το πιστοποιητικό νηολογίου του σκάφους· vi. στοιχεία επικοινωνίας του αλιευτικού σκάφους (φαξ, ηλεκτρονικό ταχυδρομείο κ.λπ.). Κατά την ανανέωση άδειας αλιείας στο πλαίσιο του παρόντος πρωτοκόλλου, για σκάφος του οποίου τα τεχνικά χαρακτηριστικά δεν έχουν τροποποιηθεί, η αίτηση ανανέωσης συνοδεύεται αποκλειστικά από απόδειξη πληρωμής των τελών. 3. Προκαταβολή Το ποσό της προκαταβολής των τελών ορίζεται με βάση το ετήσιο ποσοστό που καθορίζεται στα τεχνικά δελτία του προσαρτήματος 2 του παρόντος παραρτήματος. Το ποσό αυτό περιλαμβάνει όλους τους εθνικούς και τοπικούς φόρους, εκτός από τα λιμενικά τέλη, τον φόρο εκφόρτωσης, τον φόρο μεταφόρτωσης και τα δικαιώματα για την παροχή υπηρεσιών. 4. Προσωρινός κατάλογος σκαφών στα οποία επιτρέπεται η αλιεία Μόλις λαμβάνει τις αιτήσεις για τη χορήγηση άδειας αλιείας, η εθνική αρχή που είναι επιφορτισμένη με τον έλεγχο της αλιείας καταρτίζει αμελλητί, για κάθε κατηγορία σκαφών, τον προσωρινό κατάλογο των αιτούντων σκαφών. Ο κατάλογος αυτός διαβιβάζεται τάχιστα στην ΕΕ από την αρμόδια αρχή του Μαυρίκιου. Η ΕΕ διαβιβάζει τον προσωρινό κατάλογο στον εφοπλιστή ή στον ναυτικό του πράκτορα. Σε περίπτωση που τα γραφεία της ΕΕ είναι κλειστά, ο Μαυρίκιος μπορεί να χορηγήσει τον προσωρινό κατάλογο απευθείας στον εφοπλιστή ή στον ναυτικό του πράκτορα και διαβιβάζει αντίγραφό του στην αντιπροσωπεία της ΕΕ στον Μαυρίκιο. 5. Έκδοση άδειας αλιείας Οι άδειες αλιείας για όλα τα σκάφη παραδίδονται στους εφοπλιστές ή στους ναυτικούς τους πράκτορες εντός είκοσι 20 εργάσιμων ημερών από την παραλαβή του συνόλου των εγγράφων της αίτησης από την αρμόδια αρχή. Αντίγραφο της εν λόγω άδειας αλιείας διαβιβάζεται τάχιστα στην αντιπροσωπεία της ΕΕ στον Μαυρίκιο. 6. Κατάλογος σκαφών στα οποία επιτρέπεται η αλιεία Μόλις εκδίδει την άδεια αλιείας, η εθνική αρχή που είναι επιφορτισμένη με τον έλεγχο της αλιείας καταρτίζει αμελλητί, για κάθε κατηγορία σκαφών, τον οριστικό κατάλογο των σκαφών στα οποία επιτρέπεται να αλιεύουν στα ύδατα του Μαυρίκιου. Ο εν λόγω κατάλογος κοινοποιείται τάχιστα στην ΕΕ και αντικαθιστά τον προαναφερθέντα προσωρινό κατάλογο. 7. Περίοδος ισχύος της αλιευτικής άδειας Οι αλιευτικές άδειες έχουν διάρκεια ισχύος ένα έτος και είναι ανανεώσιμες. Για τον καθορισμό της έναρξης της περιόδου ισχύος, ως ετήσια περίοδος ισχύος νοείται: i. κατά το πρώτο έτος εφαρμογής του πρωτοκόλλου η περίοδος μεταξύ της ημερομηνίας έναρξης ισχύος του και της 31ης Δεκεμβρίου του ιδίου έτους· ii. στη συνέχεια κάθε πλήρες ημερολογιακό έτος· iii. κατά το τελευταίο έτος εφαρμογής του πρωτοκόλλου η περίοδος μεταξύ 1ης Ιανουαρίου και της ημερομηνίας εκπνοής του πρωτοκόλλου. Για το πρώτο και το τελευταίο έτος του πρωτοκόλλου η προκαταβολή των τελών πρέπει να υπολογίζεται pro rata temporis. 8. Έγγραφα που διατηρούνται επί του σκάφους Τα παρακάτω έγγραφα πρέπει να φυλάσσονται ανά πάσα στιγμή επί του σκάφους όσο αυτό βρίσκεται σε ύδατα ή σε λιμένα του Μαυρίκιου: α) η άδεια αλιείας· β) έγγραφα τα οποία έχουν εκδοθεί από αρμόδια αρχή του κράτους σημαίας του εν λόγω αλιευτικού σκάφους, στα οποία εμφαίνεται: - ο αριθμός νηολόγησης του αλιευτικού σκάφους, - το πιστοποιητικό νηολόγησης του πλοίου· γ) ενημερωμένα και επικυρωμένα σχέδια ή περιγραφές της διάταξης του αλιευτικού σκάφους και ειδικότερα του αριθμού των κυτών αλιευμάτων, που να αναφέρουν την καθαρή χωρητικότητά τους σε κυβικά μέτρα; δ) σε περίπτωση που τροποποιήθηκαν τα χαρακτηριστικά του αλιευτικού σκάφους σε σχέση με το συνολικό του μήκος, την ολική χωρητικότητα, την ιπποδύναμη της κύριας μηχανής ή των κύριων μηχανών του ή τη χωρητικότητα του κύτους του, πιστοποιητικό επικυρωμένο από την αρμόδια αρχή του κράτους μέλους σημαίας, το οποίο να περιγράφει το είδος της εν λόγω τροποποίησης· ε) σε περίπτωση που το αλιευτικό σκάφος είναι εξοπλισμένο με ψυχρές ή ψυχόμενες δεξαμενές με θαλάσσιο νερό, έγγραφο επικυρωμένο από αρμόδια αρχή του κράτους σημαίας του σκάφους που αναγράφει τον όγκο τους σε κυβικά μέτρα· στ) Αντίγραφο του νόμου του 2007 περί αλιείας και θαλάσσιων πόρων του Μαυρίκιου 9. Μεταβίβαση της άδειας αλιείας Η άδεια αλιείας εκδίδεται επ’ ονόματι συγκεκριμένου σκάφους και δεν είναι μεταβιβάσιμη. Εντούτοις, σε περίπτωση αποδεδειγμένης ανωτέρας βίας, με αίτηση της ΕΕ, η άδεια αλιείας ενός σκάφους αντικαθίσταται από νέα άδεια που εκδίδεται επ’ ονόματι άλλου σκάφους παρόμοιου με το σκάφος που αντικαθίσταται, δίχως να καταβληθεί εκ νέου προκαταβολή. Στην περίπτωση αυτή, η εκκαθάριση των τελών για τα θυνναλιευτικά γρι-γρι με ψυκτικές εγκαταστάσεις και παραγαδιάρικα επιφανείας του κεφαλαίου IV λαμβάνει υπόψη το σύνολο των αλιευμάτων και των δύο σκαφών στα ύδατα του Μαυρίκιου. Η μεταβίβαση πραγματοποιείται με την παράδοση της άδειας αλιείας που πρόκειται να αντικατασταθεί από τον εφοπλιστή ή από τον ναυτικό του πράκτορα στον Μαυρίκιο και με την άμεση έκδοση της άδειας αντικατάστασης από τον Μαυρίκιο. Η άδεια αντικατάστασης χορηγείται στον εφοπλιστή ή στον ναυτικό του πράκτορα το συντομότερο δυνατόν κατά τη στιγμή παράδοσης της άδειας που πρόκειται να αντικατασταθεί. Η άδεια αντικατάστασης αρχίζει να ισχύει την ημέρα της παράδοσης της άδειας προς αντικατάσταση. Ο Μαυρίκιος επικαιροποιεί το ταχύτερο δυνατόν τον κατάλογο των σκαφών που διαθέτουν άδεια αλιείας. Ο νέος κατάλογος κοινοποιείται τάχιστα στην ΕΕ και στην εθνική αρχή που είναι επιφορτισμένη με τον έλεγχο της αλιείας. ΚΕΦΑΛΑΙΟ III Τεχνικά μέτρα Τα τεχνικά μέτρα που πρέπει να εφαρμόζονται στα σκάφη που κατέχουν άδεια αλιείας, σχετικά με τα ύδατα του Μαυρίκιου, τα αλιευτικά εργαλεία και τα παρεμπίπτοντα αλιεύματα, ορίζονται για κάθε κατηγορία αλιείας στα τεχνικά δελτία του προσαρτήματος 2 του παρόντος παραρτήματος. Τα σκάφη οφείλουν να συμμορφώνονται προς την αλιευτική νομοθεσία του Μαυρίκιου και προς όλα τα ψηφίσματα που έχει εγκρίνει η IOTC (Επιτροπή Τόνου Ινδικού Ωκεανού). ΚΕΦΑΛΑΙΟ IV Αναφορά αλιευμάτων 1. Ορισμός του αλιευτικού ταξιδίου Η διάρκεια της αλιευτικής εξόρμησης ενός σκάφους της ΕΕ για τους σκοπούς του παρόντος παραρτήματος ορίζεται ως εξής: - είτε ως η περίοδος που μεσολαβεί μεταξύ μιας εισόδου και μιας εξόδου από τα ύδατα του Μαυρίκιου - είτε ως η περίοδος που μεσολαβεί μεταξύ μιας εισόδου στα ύδατα του Μαυρίκιου και μιας μεταφόρτωσης σε λιμένα ή/και μιας εκφόρτωσης στον Μαυρίκιο· 2. Ημερολόγιο αλιείας Κάθε πλοίαρχος σκάφους της ΕΕ που αλιεύει στο πλαίσιο της παρούσας συμφωνίας τηρεί ημερολόγιο αλιείας της IOTC, το υπόδειγμα του οποίου για κάθε κατηγορία αλιείας εμφαίνεται στο προσάρτημα 3 του παρόντος παραρτήματος. Το ημερολόγιο αλιείας πρέπει να συνάδει με το ψήφισμα 08/04 της IOTC για τα παραγαδιάρικα και με το ψήφισμα 10/03 για τα σκάφη γρι-γρι. Το ημερολόγιο αλιείας συμπληρώνεται από τον πλοίαρχο για κάθε ημέρα παρουσίας του σκάφους στα ύδατα του Μαυρίκιου. Ο πλοίαρχος καταγράφει κάθε ημέρα στο ημερολόγιο αλιείας την ποσότητα κάθε είδους, ταυτοποιούμενου βάσει του αντίστοιχου τριψήφιου κωδικού FAO, που έχει αλιευθεί και διατηρείται επί του σκάφους και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων. Για κάθε κύριο είδος ο πλοίαρχος αναφέρει και τα παρεμπίπτοντα αλιεύματα. Το ημερολόγιο αλιείας συμπληρώνεται με ευανάγνωστα και κεφαλαία γράμματα και υπογράφεται από τον πλοίαρχο. Ο πλοίαρχος είναι υπεύθυνος για την ακρίβεια των δεδομένων που καταγράφονται στο ημερολόγιο αλιείας 3. Αναφορά αλιευμάτων Ο πλοίαρχος δηλώνει τα αλιεύματα του σκάφους υποβάλλοντας στον Μαυρίκιο τα ημερολόγια πλοίου που αντιστοιχούν στην περίοδο παρουσίας του σκάφους στα ύδατα του Μαυρίκιου. Τα ημερολόγια αλιείας δύνανται να υποβάλλονται ως εξής: i. σε περίπτωση κατάπλου σε λιμένα του Μαυρίκιου, το πρωτότυπο κάθε ημερολογίου αλιείας υποβάλλεται στον τοπικό εκπρόσωπο του Μαυρίκιου, ο οποίος βεβαιώνει εγγράφως την παραλαβή του· αντίγραφο ημερολογίου πλοίου υποβάλλεται στην ομάδα επιθεώρησης του Μαυρίκιου· ii. σε περίπτωση εξόδου από τα ύδατα του Μαυρίκιου δίχως προηγούμενο κατάπλου σε λιμένα της χώρας, το πρωτότυπο κάθε ημερολογίου αλιείας αποστέλλεται εντός 7 εργάσιμων ημερών μετά από την άφιξη σε οιονδήποτε άλλο λιμένα και, εν πάση περιπτώσει, εντός 15 εργάσιμων ημερών μετά από την έξοδο από τα ύδατα του Μαυρίκιου· α. μέσω ηλεκτρονικού ταχυδρομείου, σε ηλεκτρονική διεύθυνση που κοινοποιεί η εθνική αρχή που ελέγχει τις αλιευτικές δραστηριότητες· ή β. με φαξ, στον αριθμό της εθνικής αρχής που είναι επιφορτισμένη με τον έλεγχο των αλιευτικών δραστηριοτήτων· ή γ. ή μέσω της επιστολής που αποστέλλεται στην εθνική αρχή που είναι επιφορτισμένη με τον έλεγχο των αλιευτικών δραστηριοτήτων· Ο πλοίαρχος αποστέλλει αντίγραφο όλων των ημερολογίων αλιείας στην ΕΕ και στην αρμόδια αρχή του κράτους σημαίας. Όσον αφορά τα θυνναλιευτικά και τα παραγαδιάρικα επιφανείας, ο πλοίαρχος αποστέλλει επίσης αντίγραφο όλων των ημερολογίων αλιείας σε ένα εκ των παρακάτω επιστημονικών ιδρυμάτων: i. IRD (Institut de recherche pour le développement/Ινστιτούτο Αναπτυξιακής Έρευνας) ii. IEO (Instituto Español de Oceanografia/Ισπανικό Ωκεανογραφικό Ινστιτούτο), iii. IPIMAR (Instituto Português de Investigação Maritima/Πορτογαλικό Ινστιτούτο Θαλάσσιων Ερευνών)· Σε περίπτωση επιστροφής του σκάφους στα ύδατα του Μαυρίκιου εντός της περιόδου ισχύος της άδειας αλιείας του, το εν λόγω σκάφος οφείλει να υποβάλει νέα αναφορά αλιευμάτων. Σε περίπτωση μη τήρησης των διατάξεων που αφορούν την αναφορά αλιευμάτων, ο Μαυρίκιος μπορεί να αναστείλει την άδεια αλιείας του εμπλεκόμενου σκάφους μέχρις ότου λάβει τη ζητούμενη αναφορά αλιευμάτων και να λάβει τα προβλεπόμενα μέτρα έναντι του εφοπλιστή του σκάφους, όπως προβλέπεται σύμφωνα με την κείμενη εθνική νομοθεσία. Σε περίπτωση επαναλαμβανόμενης παράβασης, ο Μαυρίκιος μπορεί να αρνηθεί την ανανέωση της άδειας αλιείας. Ο Μαυρίκιος ενημερώνει την ΕΕ αμελλητί σχετικά με οιαδήποτε νέα κύρωση επιβάλλει στο πλαίσιο αυτό. 4. Εκκαθάριση των τελών για τα θυνναλιευτικά και τα παραγαδιάρικα επιφανείας Η ΕΕ προβαίνει, για κάθε ωκεανοπόρο θυνναλιευτικό γρι-γρι και για κάθε παραγαδιάρικο επιφανείας, με βάση τις αντίστοιχες δηλώσεις αλιευμάτων που έχουν επιβεβαιώσει τα προαναφερόμενα επιστημονικά ιδρύματα, σε τελική εκκαθάριση των τελών που οφείλει το εκάστοτε σκάφος για την αλιευτική εκστρατεία που αντιστοιχεί στο προηγούμενο ημερολογιακό έτος. Η ΕΕ κοινοποιεί το αποτέλεσμα αυτής της τελικής εκκαθάρισης στον Μαυρίκιο και στον εφοπλιστή πριν από την 31η Ιουλίου του τρέχοντος έτους. Εντός προθεσμίας 30 εργάσιμων ημερών από την ημερομηνία διαβίβασης, ο Μαυρίκιος μπορεί να αμφισβητήσει το ποσό της τελικής εκκαθάρισης με βάση αποδεικτικά στοιχεία. Σε περίπτωση διαφωνίας τα μέρη διαβουλεύονται στο πλαίσιο της μεικτής επιτροπής. Σε περίπτωση που ο Μαυρίκιος δεν προβάλει αντιρρήσεις εντός προθεσμίας τριάντα 30 εργάσιμων ημερών, το ποσό της τελικής εκκαθάρισης θεωρείται ότι έχει εγκριθεί. Σε περίπτωση που το ποσό της τελικής εκκαθάρισης είναι υψηλότερο από τα προαναφερόμενα (σημείο 3 του κεφαλαίου II) προκαταβληθέντα τέλη που έχουν καταβληθεί για τη χορήγηση άδειας αλιείας, ο εφοπλιστής καταβάλλει το υπόλοιπο στον Μαυρίκιο το αργότερο στις 30 Σεπτεμβρίου του τρέχοντος έτους. Σε περίπτωση που το ποσό της τελικής εκκαθάρισης είναι χαμηλότερο από τα προκαταβληθέντα κατ’ αποκοπήν τέλη, το υπόλοιπο ποσό δεν επιστρέφεται στον εφοπλιστή. ΚΕΦΑΛΑΙΟ V Εκφορτώσεις και μεταφορτώσεις Η μεταφόρτωση στη θάλασσα απαγορεύεται. Κάθε μεταφόρτωση σε λιμένα παρακολουθείται από επιθεωρητές αλιείας του Μαυρίκιου. Ο πλοίαρχος ενός σκάφους της ΕΕ που επιθυμεί να εκφορτώσει ή να μεταφορτώσει οφείλει να κοινοποιήσει στον Μαυρίκιο τουλάχιστον 72 ώρες πριν από την εκφόρτωση ή τη μεταφόρτωση: α. το όνομα του αλιευτικού σκάφους που πρόκειται να πραγματοποιήσει εκφόρτωση ή μεταφόρτωση και τον αριθμό του σκάφους στο μητρώο αλιευτικών σκαφών της IOTC· β. τον λιμένα εκφόρτωσης ή μεταφόρτωσης· γ. την προβλεπόμενη ημερομηνία και ώρα εκφόρτωσης ή μεταφόρτωσης· δ. την ποσότητα (βάρους του ζωντανού ιχθύος ή, ενδεχομένως, σε αριθμό) για κάθε είδος προς εκφόρτωση ή μεταφόρτωση (ταυτοποιούμενου βάσει του αντίστοιχου τριψήφιου κωδικού FAO)· ε. σε περίπτωση μεταφόρτωσης, το όνομα του παραλαμβάνοντος σκάφους· Όσον αφορά τα παραλαμβάνοντα σκάφη, ο πλοίαρχος του παραλαμβάνοντος σκάφους μεταφοράς ενημερώνει τις αρχές του Μαυρίκιου το αργότερο 24 ώρες πριν από την έναρξη, καθώς και μετά την ολοκλήρωση της μεταφόρτωσης, σχετικά με τις ποσότητες τόνου και συγγενών ειδών που μεταφορτώθηκαν στο σκάφος του και συμπληρώνει και μεταβιβάζει στις αρχές του Μαυρίκιου τη δήλωση μεταφόρτωσης εντός 24 ωρών. Για τις εργασίες μεταφόρτωσης απαιτείται προηγούμενη άδεια του Μαυρίκιου προς τον πλοίαρχο ή τον ναυτικό του πράκτορα η οποία εκδίδεται εντός 24 ωρών από την προαναφερθείσα κοινοποίηση. Οι εργασίες μεταφόρτωσης πραγματοποιούνται σε λιμένα του Μαυρίκιου για τον οποίο έχει χορηγηθεί άδεια. Ο καθορισμένος λιμένας αλιείας στον Μαυρίκιο όπου επιτρέπονται οι εργασίες μεταφόρτωσης είναι το Port Louis (λιμένας δηλωμένος στην IOTC στο πλαίσιο του ψηφίσματος 10/11 και δυνάμει των όρων όσον αφορά τα μέτρα που λαμβάνει το κράτος λιμένα). Η μη τήρηση αυτών των διατάξεων επισύρει την επιβολή ποινών που προβλέπονται σύμφωνα με την κείμενη νομοθεσία του Μαυρίκιου. ΚΕΦΑΛΑΙΟ VI Όργανο χειρισμού 1. Είσοδος και έξοδος από τα ύδατα του Μαυρίκιου Κάθε είσοδος σκάφους της ΕΕ που διαθέτει άδεια αλιείας στα ύδατα του Μαυρίκιου ή έξοδος από αυτά κοινοποιείται στον Μαυρίκιο εντός προθεσμίας 24 ωρών πριν από την είσοδο ή την έξοδο. Κατά την αναγγελία της εισόδου ή της εξόδου του, το σκάφος κοινοποιεί, συγκεκριμένα: i. την ημερομηνία, την ώρα και το προβλεπόμενο σημείο διέλευσής του· ii. την ποσότητα κάθε στοχευόμενου είδους επί του σκάφους, ταυτοποιούμενου βάσει του αντίστοιχου τριψήφιου κωδικού FAO και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων· iii. την ποσότητα κάθε παρεμπίπτοντος είδους, ταυτοποιούμενου βάσει του αντίστοιχου τριψήφιου κωδικού FAO και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων. Η αναγγελία πραγματοποιείται κατά προτεραιότητα με ηλεκτρονικό ταχυδρομείο ή, σε περίπτωση που δεν υπάρχει αυτή η δυνατότητα, με φαξ, σε ηλεκτρονική διεύθυνση ή σε αριθμό κλήσεως ή σε αριθμό φαξ που κοινοποιείται από τον Μαυρίκιο, μέσω του εντύπου που επισυνάπτεται στο παράρτημα ως προσάρτημα 4. Ο Μαυρίκιος βεβαιώνει αμελλητί την παραλαβή τους μέσω ηλεκτρονικής επιστολής ή φαξ. Ο Μαυρίκιος κοινοποιεί τάχιστα στα οικεία σκάφη και στην ΕΕ κάθε τροποποίηση της ηλεκτρονικής διεύθυνσης, του αριθμού κλήσεως ή της συχνότητας διαβίβασης. Κάθε σκάφος το οποίο συλλαμβάνεται να αλιεύει στα ύδατα του Μαυρίκιου δίχως να έχει προηγουμένως αναγγείλει την παρουσία του θεωρείται ως σκάφος που αλιεύει δίχως άδεια. Οι παραβάτες της διάταξης αυτής υπόκεινται στις ποινές και κυρώσεις που προβλέπονται από το αλιευτικό δίκαιο του Μαυρίκιου ("Fisheries and Marine ressources Act 2007"). Οι αναφορές αλιευμάτων κατά την είσοδο και κατά την έξοδο πρέπει να διατηρούνται πάνω στο σκάφος τουλάχιστον για ένα έτος από την ημερομηνία διαβίβασης της αναφοράς. 2. Περιοδική αναφορά αλιευμάτων Όταν σκάφος της ΕΕ αλιεύει σε ύδατα του Μαυρίκιου, ο πλοίαρχος σκάφους της ΕΕ που φέρει άδεια αλιείας οφείλει να ενημερώνει τις αρχές του Μαυρίκιου ανά τρεις (3) ημέρες σχετικά με τα αλιεύματα που έχει αλιεύσει στα ύδατα του Μαυρίκιου. Η πρώτη δήλωση αλιευμάτων ξεκινά (3) ημέρες από την ημερομηνία εισόδου στα ύδατα του Μαυρίκιου. Κατά την κοινοποίηση της περιοδικής αναφοράς αλιευμάτων που πραγματοποιείται κάθε τρεις 3 ημέρες το σκάφος κοινοποιεί τα εξής: i. την ημερομηνία, την ώρα και το στίγμα του κατά τη σύνταξη της αναφοράς· ii. την ποσότητα κάθε στοχευόμενου είδους που έχει αλιευθεί και βρίσκεται επί του σκάφους κατά τη διάρκεια της περιόδου των 3 ημερών, ταυτοποιούμενου βάσει του αντίστοιχου τριψήφιου κωδικού FAO και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων· iii. την ποσότητα κάθε παρεμπίπτοντος είδους κατά τη διάρκεια της περιόδου των 3 ημερών, ταυτοποιούμενου βάσει του αντίστοιχου τριψήφιου κωδικού FAO και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων· iv. την παρουσίαση των προϊόντων· v. Σε ό,τι αφορά τα θυναλλιευτικά γρι-γρι: - τον αριθμό των επιτυχών ποντίσεων με διατάξεις συγκέντρωσης ιχθύων (FAD) από την τελευταία αναφορά· - τον αριθμό των επιτυχών ελεύθερων ποντίσεων από την τελευταία αναφορά· - τον αριθμό των μη επιτυχών ποντίσεων. vi. Σε ό,τι αφορά τα παραγαδιάρικα σκάφη: - αριθμός ποντίσεων από την τελευταία αναφορά· - αριθμός χρησιμοποιούμενων αγκιστριών από την τελευταία αναφορά· Η αναγγελία πραγματοποιείται κατά προτεραιότητα με ηλεκτρονικό ταχυδρομείο ή με φαξ, σε ηλεκτρονική διεύθυνση ή σε αριθμό κλήσεως που κοινοποιείται από τον Μαυρίκιο, μέσω του εντύπου που προσαρτάται στο παράρτημα ως προσάρτημα 5. Ο Μαυρίκιος κοινοποιεί τάχιστα στα οικεία σκάφη και στην ΕΕ κάθε τροποποίηση της ηλεκτρονικής διεύθυνσης, του αριθμού κλήσεως ή της συχνότητας διαβίβασης. Κάθε σκάφος το οποίο συλλαμβάνεται να αλιεύει στα ύδατα του Μαυρίκιου δίχως να έχει προηγουμένως κοινοποιήσει την τριήμερη περιοδική αναφορά αλιευμάτων θεωρείται σκάφος που αλιεύει δίχως άδεια. Οι παραβάτες της διάταξης αυτής υπόκεινται στις ποινές και κυρώσεις που προβλέπονται από το αλιευτικό δίκαιο του Μαυρίκιου ("Fisheries and Marine ressources Act 2007"). Οι περιοδικές αναφορές αλιευμάτων πρέπει να φυλάσσονται επί του σκάφους για ένα, τουλάχιστον, έτος από την ημερομηνία αποστολής της αναφοράς. 3. Επιθεώρηση εν πλω Η επιθεώρηση στη θάλασσα στα ύδατα του Μαυρίκιου σκαφών της ΕΕ που διαθέτουν άδεια αλιείας πραγματοποιείται από σκάφη και επιθεωρητές του Μαυρίκιου οι οποίοι αναγνωρίζονται σαφώς ως επιθεωρητές αλιείας. Πριν από την επιβίβασή τους στο σκάφος, οι αρμόδιοι επιθεωρητές προειδοποιούν το σκάφος της ΕΕ σχετικά με την απόφασή τους για τη διενέργεια επιθεώρησης. Η επιθεώρηση διεξάγεται από επιθεωρητές αλιείας οι οποίοι οφείλουν να επιδείξουν τα στοιχεία της ταυτότητάς τους και της ιδιότητάς τους ως επιθεωρητών πριν από τη διεξαγωγή της επιθεώρησης. Οι αρμόδιοι επιθεωρητές παραμένουν επί του σκάφους της ΕΕ μόνον όσο απαιτείται για τη διεξαγωγή των καθηκόντων που συνδέονται με την επιθεώρηση. Η επιθεώρηση διενεργείται κατά τρόπον ώστε να ελαχιστοποιείται ο αντίκτυπος τόσο για το σκάφος όσο και για την αλιευτική του δραστηριότητα και το φορτίο του. Μετά το πέρας κάθε επιθεώρησης οι αρμόδιοι επιθεωρητές συντάσσουν σχετική έκθεση. Ο πλοίαρχος του σκάφους της ΕΕ έχει το δικαίωμα να διατυπώσει σχόλια στην έκθεση επιθεώρησης. Η έκθεση επιθεώρησης υπογράφεται από τον επιθεωρητή ο οποίος συντάσσει την έκθεση και από τον πλοίαρχο του πλοίου της ΕΕ. Οι αρμόδιοι επιθεωρητές υποβάλλουν αντίγραφο της έκθεσης επιθεώρησης στον πλοίαρχο του σκάφους της ΕΕ πριν από την αναχώρησή τους από το σκάφος. Σε περίπτωση παράβασης, αντίγραφο της κοινοποίησης της παράβασης πρέπει να διαβιβάζεται και στην ΕΕ, όπως προβλέπεται στο κεφάλαιο VIII. 4. Επιθεώρηση σε λιμένα στις περιπτώσεις εκφόρτωσης και μεταφόρτωσης Η επιθεώρηση σε λιμένες του Μαυρίκιου σκαφών της ΕΕ που εκφορτώνουν ή μεταφορτώνουν αλιεύματα που έχουν αλιευθεί στην αλιευτική ζώνη του Μαυρίκιου διεξάγεται από επιθεωρητές του Μαυρίκιου οι οποίοι αναγνωρίζονται ρητά ως επιθεωρητές αλιείας. Οι επιθεωρητές οφείλουν να επιδείξουν τα στοιχεία της ταυτότητάς τους και της ιδιότητάς τους ως επιθεωρητών πριν από τη διεξαγωγή της επιθεώρησης. Οι επιθεωρητές του Μαυρίκιου παραμένουν επί του σκάφους της ΕΕ μόνον όσο απαιτείται για τη διεξαγωγή των καθηκόντων που συνδέονται με την επιθεώρηση και διεξάγουν την επιθεώρηση κατά τρόπον ώστε να ελαχιστοποιείται ο αντίκτυπος τόσο για το σκάφος, όσο και για την εκφόρτωση ή τη μεταφόρτωση του φορτίου του. Μετά το πέρας κάθε επιθεώρησης οι επιθεωρητές συντάσσουν έκθεση επιθεώρησης. Ο πλοίαρχος του σκάφους της ΕΕ έχει το δικαίωμα να διατυπώσει σχόλια στην έκθεση επιθεώρησης. Η έκθεση επιθεώρησης υπογράφεται από τον επιθεωρητή ο οποίος συντάσσει την έκθεση και από τον πλοίαρχο του πλοίου της ΕΕ. Οι επιθεωρητές του Μαυρίκιου υποβάλλουν αντίγραφο της έκθεσης επιθεώρησης στον πλοίαρχο του σκάφους της ΕΕ μόλις ολοκληρωθεί η επιθεώρηση. ΚΕΦΑΛΑΙΟ VII Σύστημα δορυφορικής παρακολούθησης (ΣΠΣ) 1. Μηνύματα στίγματος των σκαφών – σύστημα ΣΠΣ Τα σκάφη της ΕΕ που διαθέτουν αλιευτική άδεια οφείλουν να είναι εξοπλισμένα με σύστημα δορυφορικής παρακολούθησης (Vessel Monitoring System - VMS) που εξασφαλίζει την αυτόματη και συνεχή κοινοποίηση τους στίγματός τους ανά ώρα στο κέντρο ελέγχου των αλιευμάτων (ΚΕΑ) (Fisheries Monitoring Center – FMC) του αντίστοιχου κράτους σημαίας τους. Κάθε μήνυμα που αφορά το γεωγραφικό στίγμα πρέπει να περιέχει: α. τα στοιχεία αναγνώρισης του σκάφους· β. το πλέον πρόσφατο γεωγραφικό στίγμα του σκάφους (γεωγραφικό μήκος και πλάτος), με σφάλμα στίγματος κατώτερο των 500 μέτρων με ποσοστό ασφάλειας 99%· γ. την ημερομηνία και την ώρα καταγραφής του στίγματος, δ. την ταχύτητα και την πορεία του σκάφους· Κάθε μήνυμα που αφορά το γεωγραφικό στίγμα πρέπει να είναι διαρθρωμένο με βάση το υπόδειγμα στο προσάρτημα 4 του παρόντος παραρτήματος. Το πρώτο στίγμα που καταγράφεται μετά από την είσοδο στα ύδατα του Μαυρίκιου λαμβάνει τον κωδικό «ENT». Όλα τα επόμενα στίγματα λαμβάνουν τον κωδικό «POS», πλην του πρώτου στίγματος που καταγράφεται μετά από την έξοδο από τα ύδατα του Μαυρίκιου, που λαμβάνει τον κωδικό «EXI». Το ΚΕΑ του κράτους σημαίας εξασφαλίζει την αυτόματη επεξεργασία και ενδεχομένως την ηλεκτρονική διαβίβαση των μηνυμάτων στίγματος. Τα μηνύματα στίγματος καταγράφονται με ασφαλή τρόπο και διατηρούνται για χρονικό διάστημα τριών ετών. 2. Διαβίβαση μέσω του σκάφους σε περίπτωση βλάβης του συστήματος ΣΠΣ Ο πλοίαρχος οφείλει να είναι βέβαιος ότι το σύστημα ΣΠΣ του σκάφους του λειτουργεί άψογα ανά πάσα στιγμή και ότι τα μηνύματα στίγματος διαβιβάζονται ορθά στο ΚΕΑ του κράτους σημαίας. Τα σκάφη της ΕΕ με σύστημα ΣΠΣ που δεν λειτουργεί δεν επιτρέπεται να εισέρχονται στα ύδατα του Μαυρίκιου. Σε περίπτωση βλάβης του συστήματος ΣΠΣ του σκάφους κατά τη διάρκεια αλιευτικών δραστηριοτήτων στα ύδατα του Μαυρίκιου, το σύστημα επιδιορθώνεται ύστερα από το πέρας του ταξιδιού ή αντικαθίσταται εντός προθεσμίας 15 εργάσιμων ημερών. Μετά την εκπνοή αυτής της προθεσμίας το σκάφος δεν επιτρέπεται πλέον να αλιεύει στα ύδατα του Μαυρίκιου. Τα σκάφη που αλιεύουν στα ύδατα του Μαυρίκιου με σύστημα ΣΠΣ που δεν λειτουργεί κοινοποιούν τα μηνύματά τους που αφορούν το γεωγραφικό τους στίγμα με ηλεκτρονικό ταχυδρομείο ή με φαξ στο ΚΕΑ του κράτους σημαίας και του Μαυρίκιου τουλάχιστον ανά δίωρο, παρέχοντας όλες τις απαιτούμενες πληροφορίες. 3. Ασφαλής κοινοποίηση των μηνυμάτων γεωγραφικού στίγματος στον Μαυρίκιο Το ΚΕΑ του κράτους σημαίας διαβιβάζει αυτομάτως τα μηνύματα γεωγραφικού στίγματος των εμπλεκομένων σκαφών στο ΚΕΑ του Μαυρίκιου. Τα ΚΕΑ του σκάφους σημαίας και του Μαυρίκιου ανταλλάσσουν τις ηλεκτρονικές διευθύνσεις επικοινωνίας τους και ενημερώνονται αμοιβαία σχετικά με τυχόν μεταβολή τους. Η διαβίβαση των μηνυμάτων γεωγραφικού στίγματος μεταξύ των ΚΕΑ και του κράτους σημαίας και του Μαυρίκιου πραγματοποιείται ηλεκτρονικά με ασφαλές σύστημα επικοινωνίας. Το ΚΕΑ του Μαυρίκιου ενημερώνει τάχιστα το ΚΕΑ του κράτους σημαίας και την ΕΕ σχετικά με κάθε διακοπή της διαδοχικής παραλαβής μηνυμάτων στίγματος του σκάφους που διαθέτει άδεια αλιείας, ενώ το εμπλεκόμενο σκάφος δεν έχει κοινοποιήσει την έξοδό του από τα ύδατα του Μαυρίκιου. 4. Δυσλειτουργία του συστήματος επικοινωνίας Ο Μαυρίκιος βεβαιώνεται για τη συμβατότητα του ηλεκτρονικού εξοπλισμού του με αυτόν του ΚΕΑ του κράτους σημαίας και ενημερώνει τάχιστα την ΕΕ για τυχόν δυσλειτουργία στην επικοινωνία και στη λήψη μηνυμάτων στίγματος, ώστε να επιλυθεί το τεχνικό πρόβλημα το συντομότερο δυνατόν. Τυχόν διαφορές εξετάζονται στο πλαίσιο της μεικτής επιτροπής. Ο πλοίαρχος θεωρείται υπεύθυνος για οιαδήποτε αποδεδειγμένη παραποίηση του συστήματος ΣΠΣ του σκάφους με στόχο να επηρεαστεί η λειτουργία του ή να παραποιηθούν τα μηνύματα στίγματος. Τυχόν παραβάσεις επισύρουν τις ποινές που προβλέπει η κείμενη νομοθεσία του Μαυρίκιου. 5. Αναθεώρηση της συχνότητας αποστολής των μηνυμάτων στίγματος Σε περίπτωση που υπάρχουν αποχρώσες ενδείξεις βάσει των οποίων εικάζεται ότι έχει διαπραχθεί παράβαση, ο Μαυρίκιος μπορεί να ζητήσει από το ΚΕΑ του κράτους σημαίας, με κοινοποίηση στην ΕΕ, να μειώσει τη συχνότητα αποστολής μηνυμάτων στίγματος ενός σκάφους στα τριάντα λεπτά για δεδομένη χρονική διάρκεια έρευνας. Τα εν λόγω αποδεικτικά στοιχεία διαβιβάζονται από τον Μαυρίκιο στο ΚΕΑ και στο κράτος σημαίας της ΕΕ. Το ΚΕΑ του κράτους σημαίας διαβιβάζει αμελλητί στον Μαυρίκιο τα μηνύματα στίγματος με βάση τη νέα συχνότητα αποστολής. Στη συνέχεια, το ΚΕΑ του Μαυρίκιου κοινοποιεί τάχιστα το πέρας της διαδικασίας επιθεώρησης στο κέντρο ελέγχου του κράτους σημαίας και στην Ευρωπαϊκή Επιτροπή. Στο τέλος της καθορισμένης περιόδου έρευνας ο Μαυρίκιος ενημερώνει το ΚΕΑ του κράτους σημαίας και την ΕΕ σχετικά με το ενδεχόμενο επιβολής κυρώσεων. ΚΕΦΑΛΑΙΟ VIII Παραβάσεις Η παράλειψη τήρησης των κανόνων και των διατάξεων του πρωτοκόλλου, των μέτρων διαχείρισης και διατήρησης των έμβιων πόρων ή της αλιευτικής νομοθεσίας του Μαυρίκιου μπορεί να επισύρει την επιβολή κυρώσεων μέσω προστίμων ή αναστολής, ανάκλησης ή μη ανανέωσης της αλιευτικής αδείας του σκάφους. 1. Χειρισμός των παραβάσεων Κάθε παράβαση που διαπράττεται στα ύδατα του Μαυρίκιου από σκάφος της ΕΕ που διαθέτει άδεια αλιείας σύμφωνα με τις διατάξεις του παρόντος παραρτήματος αναφέρεται σε έκθεση (επιθεώρησης). Σε περίπτωση επιθεώρησης επί του σκάφους, η υπογραφή της έκθεσης επιθεώρησης από τον πλοίαρχο δεν θίγει το δικαίωμα χρησιμοποίησης ένδικων μέσων από πλευράς του εφοπλιστή σε σχέση με την καταγγελλόμενη παράβαση. Σε περίπτωση άρνησης από την πλευρά του πλοιάρχου να υπογράψει την έκθεση επιθεώρησης, πρέπει αυτός να προσδιορίσει εγγράφως τους λόγους της άρνησής του και ο επιθεωρητής αναγράφει την ένδειξη «άρνηση υπογραφής». Για κάθε παράβαση η οποία διαπράττεται στα ύδατα του Μαυρίκιου από σκάφος της ΕΕ που διαθέτει άδεια αλιείας η κοινοποίηση της προσδιορισθείσας παράβασης και οι κυρώσεις που αυτή επισύρει στον πλοίαρχο ή στην αλιευτική εταιρεία αποστέλλονται απευθείας στους εφοπλιστές σύμφωνα με τις διαδικασίες που προβλέπονται στο αλιευτικό δίκαιο του Μαυρίκιου. Αντίγραφο της κοινοποίησης αποστέλλεται στο κράτος σημαίας του σκάφους και στην ΕΕ εντός 72 ωρών. 2. Παύση δραστηριοτήτων σκάφους Σε περίπτωση που αυτό προβλέπεται από τη νομοθεσία του Μαυρίκιου περί αλιείας για την καταγγελλόμενη παράβαση, κάθε σκάφος της ΕΕ το οποίο παρανομεί μπορεί να υποχρεωθεί να παύσει την αλιευτική του δραστηριότητα και, σε περίπτωση που το σκάφος είναι στη θάλασσα, να επιστρέψει σε λιμένα της του Μαυρίκιου. Ο Μαυρίκιος κοινοποιεί στην ΕΕ, εντός μέγιστης προθεσμίας 24 ωρών, οιαδήποτε παύση των αλιευτικών δραστηριοτήτων σκάφους της ΕΕ που διαθέτει άδεια αλιείας. Στην κοινοποίηση αναφέρονται οι λόγοι για την κράτηση ή/και παύση δραστηριοτήτων του σκάφους. Πριν από οιαδήποτε λήψη μέτρων κατά του πλοίου, του πληρώματος του σκάφους ή του φορτίου, πλην αυτών που αποσκοπούν στη διατήρηση των αποδείξεων, ο Μαυρίκιος ορίζει ελεγκτή και συγκαλεί, κατόπιν αιτήματος της ΕΕ, εντός προθεσμίας μίας εργάσιμης ημέρας από την κοινοποίηση παύσης των δραστηριοτήτων του σκάφους, ενημερωτική συνάντηση για να διευκρινιστούν τα γεγονότα που οδήγησαν στην παύση των δραστηριοτήτων του σκάφους και να γνωστοποιηθεί τυχόν επιβολή κυρώσεων. Στην εν λόγω συνάντηση μπορεί να παρίσταται ένας εκπρόσωπος του κράτους σημαίας και του εφοπλιστή του σκάφους. 3. Επιβολή ποινών – Διαδικασία συμβιβασμού Η ποινή για την παράβαση θα είναι αυτή που προβλέπεται βάσει της κείμενης νομοθεσίας του Μαυρίκιου. Σε περίπτωση που ο εφοπλιστής δεν δέχεται τις κυρώσεις, κινείται διαδικασία συμβιβασμού πριν από την έναρξη νομικών διαδικασιών μεταξύ των αρχών του Μαυρίκιου και του σκάφους της ΕΕ με στόχο τη διευθέτηση του θέματος με φιλικό τρόπο. Στην εν λόγω διαδικασία συμβιβασμού μπορεί να παρίσταται ένας εκπρόσωπος του κράτους σημαίας του σκάφους. Η διαδικασία συμβιβασμού ολοκληρώνεται το αργότερο 72 ώρες μετά από την κοινοποίηση της παύσης των δραστηριοτήτων του σκάφους. 4. Δικαστική διαδικασία - τραπεζική εγγύηση Σε περίπτωση αποτυχίας της προαναφερόμενης διαδικασίας συμβιβασμού και παραπομπής της παράβασης ενώπιον αρμόδιου δικαστικού οργάνου, ο εφοπλιστής του πλοίου που έχει διαπράξει παράβαση καταθέτει τραπεζική εγγύηση σε τράπεζα που υποδεικνύεται από τις αρμόδιες αρχές του Μαυρίκιου της οποίας το ύψος, που καθορίζει ο Μαυρίκιος, καλύπτει τις δαπάνες που συνδέονται με την παύση των δραστηριοτήτων του σκάφους, το εκτιμώμενο πρόστιμο και τυχόν αντισταθμιστική αποζημίωση. Η τραπεζική εγγύηση παραμένει δεσμευμένη έως την ολοκλήρωση της δικαστικής διαδικασίας. Η τραπεζική εγγύηση αποδεσμεύεται και επιστρέφεται απευθείας στον εφοπλιστή μετά από την έκδοση της απόφασης: α. εις το ακέραιο, σε περίπτωση που δεν έχουν επιβληθεί ποινές· β. στο ύψος του υπολοίπου, εφόσον η ποινή συνεπάγεται πρόστιμο κατώτερο από το ύψος της τραπεζικής εγγύησης. Ο Μαυρίκιος ενημερώνει την ΕΕ σχετικά με τα αποτελέσματα της δικαστικής διαδικασίας εντός προθεσμίας 8 ημερών μετά από την έκδοση απόφασης. 5. Απελευθέρωση του σκάφους και του πληρώματος Τόσο το σκάφος όσο και το πλήρωμά του επιτρέπεται να εγκαταλείψουν τον λιμένα μόλις διευθετηθεί το θέμα της ποινής που έχει επιβληθεί βάσει της διαδικασίας συμβιβασμού ή μόλις καταβληθεί η τραπεζική εγγύηση. ΚΕΦΑΛΑΙΟ IX ΚΕΦΑΛΑΙΟ IX Ναυτολόγηση 1. Αριθμός ναυτικών προς ναυτολόγηση Κατά τη διάρκεια των αλιευτικών δραστηριοτήτων στα ύδατα του Μαυρίκιου, δέκα (10) έμπειροι ναυτικοί από τον Μαυρίκιο επιβιβάζονται στον στόλο της ΕΕ. Οι εφοπλιστές σκαφών της ΕΕ επιδιώκουν να ναυτολογούν συμπληρωματικό αριθμό ναυτικών του Μαυρίκιου. Σε περίπτωση μη επιβίβασης στο σκάφος, οι εφοπλιστές καταβάλλουν ένα κατ’ αποκοπή ποσό ισοδύναμο με τους μισθούς των μη επιβιβασθέντων ναυτικών για όλη τη διάρκεια του αλιευτικού ταξιδίου στα ύδατα του Μαυρίκιου. Εάν το αλιευτικό ταξίδι διαρκεί λιγότερο από ένα μήνα, οι πλοιοκτήτες καταβάλλουν το ποσό που αντιστοιχεί σε μισθούς ενός μηνός. 2. Συμβάσεις ναυτολόγησης Η σύμβαση εργασίας συνάπτεται μεταξύ του εφοπλιστή ή του ναυτικού του πράκτορα και του ναυτικού, ο οποίος εκπροσωπείται, ενδεχομένως, από το αντίστοιχο συνδικάτο, σε σύνδεση με τον Μαυρίκιο. Η εν λόγω σύμβαση αναφέρει, κυρίως, την ημερομηνία και τον λιμένα επιβίβασης. Η σύμβαση εγγυάται στους ναυτικούς τις παροχές του καθεστώτος κοινωνικής ασφάλισης στο οποίο υπάγονται στον Μαυρίκιο, συμπεριλαμβανομένης της ασφάλισης θανάτου, ασθενείας και ατυχήματος. Αντίγραφο των συμβάσεων παραδίδεται στους υπογράφοντες. Οι ναυτικοί του Μαυρίκιου διαθέτουν τα δικαιώματα για εργασία που περιέχονται στη Διακήρυξη της Διεθνούς Οργάνωσης Εργασίας (ΔΟΕ). Ισχύει ειδικότερα η ελευθερία του συνεταιρίζεσθαι και η ουσιαστική αναγνώριση του δικαιώματος συλλογικών διαπραγματεύσεων, καθώς και η κατάργηση των διακρίσεων σε θέματα απασχόλησης και άσκησης του επαγγέλματος. 3. Μισθός των ναυτικών Ο μισθός των ναυτικών του Μαυρίκιου βαρύνει τους εφοπλιστές. Καθορίζεται πριν από την έκδοση άδειας αλιείας κατόπιν κοινής συμφωνίας μεταξύ του εφοπλιστή ή του ναυτικού του πράκτορα και του Μαυρίκιου. Ο μισθός δεν μπορεί να είναι κατώτερος από εκείνον που ισχύει για τα πληρώματα των εθνικών σκαφών ούτε κατώτερος από τους κανόνες της ΔΟΕ. 4. Υποχρεώσεις του ναυτικού Ο ναυτικός πρέπει να παρουσιάζεται στον πλοίαρχο του καθοριζόμενου σκάφους την παραμονή της ημέρας επιβίβασης που ορίζεται στη σύμβασή του. Ο πλοίαρχος ενημερώνει τον ναυτικό σχετικά με την ημέρα και την ώρα επιβίβασης. Σε περίπτωση που ο ναυτικός παραιτηθεί ή δεν παρουσιαστεί κατά την προβλεπόμενη ημερομηνία και ώρα επιβίβασής του, η σύμβασή του θεωρείται άκυρη και ο εφοπλιστής απαλλάσσεται αυτομάτως από την υποχρέωσή του να τον επιβιβάσει. Στην περίπτωση αυτή ο εφοπλιστής δεν υφίσταται ουδεμία χρηματική κύρωση ούτε οφείλει να καταβάλει αποζημίωση. ΚΕΦΑΛΑΙΟ X 1. Παρατήρηση των αλιευτικών δραστηριοτήτων Το εν λόγω πρόγραμμα παρακολούθησης πρέπει να συνάδει με τις διατάξεις που προβλέπονται στα ψηφίσματα της IOTC (τη Επιτροπής Τόνου Ινδικού Ωκεανού). 2. Καθορισμός σκαφών και διορισμός παρατηρητών Οι αρχές του Μαυρίκιου συντάσσουν κατάλογο των σκαφών τα οποία οφείλουν να έχουν παρατηρητή επί του σκάφους. Ο κατάλογος αυτός ενημερώνεται τακτικά. Διαβιβάζεται δε στην Ευρωπαϊκή Επιτροπή, μόλις καταρτιστεί. Οι αρχές του Μαυρίκιου ενημερώνουν τους αντίστοιχους εφοπλιστές σχετικά με το όνομα των παρατηρητών που πρόκειται να επιβιβαστούν σε αυτά, το αργότερο 15 ημέρες πριν από την προβλεπόμενη ημερομηνία επιβίβασης του παρατηρητή. Ο χρόνος παρουσίας του παρατηρητή επί του σκάφους δεν μπορεί να υπερβαίνει το απαραίτητο χρονικό διάστημα για την εκτέλεση των καθηκόντων του. 3. Μισθός του παρατηρητή: Ο μισθός και οι εισφορές κοινωνικής ασφάλισης του παρατηρητή βαρύνουν τις αρχές του Μαυρίκιου. 4. Όροι επιβίβασης Οι όροι επιβίβασης του παρατηρητή και ιδίως ο χρόνος παρουσίας του παρατηρητή επί του σκάφους, ορίζονται κοινή συναινέσει μεταξύ του εφοπλιστή ή του ναυτικού του πράκτορα και του Μαυρίκιου. Ο παρατηρητής επί του σκάφους ενεργεί ως αξιωματικός. Εντούτοις, για την ενδιαίτηση του παρατηρητή επί του σκάφους λαμβάνεται υπόψη η τεχνική δομή του σκάφους. Οι δαπάνες για την ενδιαίτηση και τη σίτιση επί του σκάφους βαρύνουν τον εφοπλιστή. Ο πλοίαρχος λαμβάνει όλα τα μέτρα που εμπίπτουν στην αρμοδιότητά του, για να εξασφαλίσει τη σωματική και ηθική ασφάλεια του παρατηρητή. Στον παρατηρητή παρέχονται όλες οι διευκολύνσεις που είναι απαραίτητες για την άσκηση των καθηκόντων του. Ο παρατηρητής έχει πρόσβαση στα μέσα επικοινωνίας, στα έγγραφα επί του σκάφους και στα έγγραφα που συνδέονται με τις αλιευτικές δραστηριότητες του σκάφους, ιδίως στο ημερολόγιο πλοίου, στο ημερολόγιο ψύξης και στο βιβλίο ναυσιπλοΐας, καθώς και στους χώρους του σκάφους που έχουν άμεση σχέση με την εκτέλεση των καθηκόντων του. 5. Επιβίβαση και αποβίβαση του παρατηρητή Ο παρατηρητής επιβιβάζεται σε λιμάνι το οποίο επιλέγει ο εφοπλιστής. Ο εφοπλιστής ή ο ναυτικός του πράκτορας κοινοποιεί στον Μαυρίκιο, με προειδοποίηση δέκα 10 ημερών πριν από την επιβίβαση, την ημερομηνία, την ώρα και τον λιμένα επιβίβασης του παρατηρητή. Σε περίπτωση που ο παρατηρητής επιβιβαστεί σε αλλοδαπή χώρα, τα έξοδα ταξιδίου του για να μεταβεί στον λιμένα επιβίβασης βαρύνουν τον εφοπλιστή. Σε περίπτωση που ο παρατηρητής δεν παρουσιαστεί για την επιβίβασή του 12 ώρες μετά από την προβλεπόμενη ημερομηνία και ώρα, ο εφοπλιστής απαλλάσσεται αυτόματα από την υποχρέωσή του να τον επιβιβάσει. Είναι συνεπώς ελεύθερος να εγκαταλείψει τον λιμένα και να ξεκινήσει τις αλιευτικές του δραστηριότητες. Σε περίπτωση που ο παρατηρητής δεν αποβιβαστεί σε λιμένα του Μαυρίκιου, ο εφοπλιστής αναλαμβάνει τα έξοδα διαμονής και διατροφής του παρατηρητή κατά την αναμονή του πριν από την πτήση επαναπατρισμού. 6. Καθήκοντα του παρατηρητή: Καθ’ όλη τη διάρκεια της παρουσίας του επί του σκάφους ο παρατηρητής: α. λαμβάνει όλα τα απαραίτητα μέτρα ώστε να μην διακόψει ή εμποδίσει τις αλιευτικές δραστηριότητες· β. σέβεται τα σκεύη και τον εξοπλισμό του σκάφους· γ. σέβεται τον εμπιστευτικό χαρακτήρα όλων των εγγράφων που ανήκουν στο εν λόγω σκάφος. Ο παρατηρητής κοινοποιεί τις παρατηρήσεις του με ασύρματο, φαξ ή ηλεκτρονικό ταχυδρομείο τουλάχιστον μια φορά την εβδομάδα, όταν το σκάφος αλιεύει στα ύδατα του Μαυρίκιου, συμπεριλαμβανομένου του όγκου των κύριων και παρεμπιπτόντων αλιευμάτων επί του σκάφους και τυχόν άλλων καθηκόντων, όπως απαιτείται από τις αρχές. 7. Έκθεση του παρατηρητή Πριν την αναχώρησή του από το σκάφος ο παρατηρητής υποβάλλει έκθεση σχετικά με τις παρατηρήσεις του στον πλοίαρχο του σκάφους. Ο πλοίαρχος του σκάφους έχει το δικαίωμα να διατυπώσει σχόλια στην έκθεση του παρατηρητή. Η έκθεση υπογράφεται από τον παρατηρητή και από τον πλοίαρχο. Ο πλοίαρχος λαμβάνει αντίγραφο της έκθεσης του παρατηρητή. Ο παρατηρητής υποβάλλει την έκθεσή του στον Μαυρίκιο που διαβιβάζει, ακολούθως, αντίγραφό της στην ΕΕ εντός προθεσμίας δεκαπέντε (15) εργάσιμων ημερών μετά την αποβίβαση του παρατηρητή. ----------------------------------------------------------------- Προσαρτήματα στο παρόν παράρτημα 1. Προσάρτημα 1 - Έντυπο αίτησης για την έκδοση άδειας αλιείας 2. Προσάρτημα 2 – Τεχνικά δελτία 3. Προσάρτημα 3 – Ημερολόγιο αλιείας 4. Προσάρτημα 4 – Μορφή του μηνύματος στίγματος ΣΠΣ 5. Προσάρτημα 5 – Έντυπα αναφοράς αλιευμάτων Προσάρτημα 1 ΑΙΤΗΣΗ ΓΙΑ ΧΟΡΗΓΗΣΗ ΑΔΕΙΑΣ ΣΕ ΑΛΛΟΔΑΠΟ ΑΛΙΕΥΤΙΚΟ ΣΚΑΦΟΣ Ονοματεπώνυμο του αιτούντος: ……..…………………………………………………………….. Διεύθυνση του αιτούντος: ……………………………………………………………………….….…. Ονοματεπώνυμο και διεύθυνση του ναυλωτή του σκάφους, σε περίπτωση που πρόκειται για πρόσωπο διαφορετικό από το ανωτέρω: ….………………………………………………………………………. Ονοματεπώνυμο και διεύθυνση αντιπροσώπου στον Μαυρίκιο: ……………….........................…….…. Όνομα του σκάφους: ……………………………………………..………………………………….…. Τύπος σκάφους: …………….……………………………………….……………………………... Χώρα νηολόγησης: ………………..………………………………………………………………… Λιμένας και αριθμός νηολογίου: ……………..……………………………………………………..… Εξωτερικά στοιχεία αναγνώρισης του σκάφους: …………………….……….………………………….. Διακριτικό κλήσεως ασυρμάτου και συχνότητα: ………………………….……………..…………...... Αριθμός φαξ του σκάφους……………………………………………………………………………… Μήκος του σκάφους: ……………………………………………………………………………… Πλάτος: ………………………………………….……………………………………………..……..…. Τύπος και ισχύς μηχανής: ……………………………………………………………………..……..…. Ολική χωρητικότητα του σκάφους: …………………………………………………………………..… Καθαρή χωρητικότητα του σκάφους: ………………………………………….………….………….... Ελάχιστη σύνθεση πληρώματος: ………………………………………………………..……………… Είδος ασκούμενης αλιείας : …………………………….………………………………………….….. Προβλεπόμενα αλιεύματα:………………………………………………………………….…………… Αιτούμενη περίοδος ισχύος: …………………………………………………………….…….……….. Πιστοποιώ την ορθότητα των ανωτέρω στοιχείων. Ημ/ νία: ………………………………. Υπογραφή: Προσάρτημα 2 ΤΕΧΝΙΚΟ ΔΕΛΤΙΟ : ΘΥΝΝΑΛΙΕΥΤΙΚΑ ΓΡΙ ΓΡΙ ΚΑΙ ΑΛΙΕΥΤΙΚΑ ΜΕ ΠΑΡΑΓΑΔΙ ΕΠΙΦΑΝΕΙΑΣ 1. Ύδατα του Μαυρίκιου: · Πέραν των (15) ναυτικών μιλίων από τις γραμμές βάσης με στόχο την αποφυγή δυσμενών συνεπειών λόγω της μικρής κλίμακας αλιεία στον Μαυρίκιο. 2. Επιτρεπόμενα εργαλεία: · Γρίπος · Παραγαδιάρικα επιφανείας 3. Παρεμπίπτοντα αλιεύματα: · Τήρηση των ψηφισμάτων της IOTC 4. Επιτρεπόμενη χωρητικότητα/Τέλη: Αριθμός σκαφών στα οποία επιτρέπεται η αλιεία || · Ωκεανοπόρα θυνναλιευτικά γρι-γρι : 41 · παραγαδιάρικα επιφανείας: 45 Ετήσια προκαταβολή τελών: || · 3.710 ευρώ ανά ωκεανοπόρο θυνναλιευτικό γρι-γρι, για 106 τόνους αλιευμάτων άκρως μεταναστευτικών και συναφών ειδών · 3.150 ευρώ ανά παραγαδιάρικο επιφανείας > 100 GT, για 90 τόνους αλιευμάτων άκρως μεταναστευτικών και συναφών ειδών · 1.750 ευρώ ανά παραγαδιάρικο επιφανείας < 100 GT, για 50 τόνους αλιευμάτων άκρως μεταναστευτικών και συναφών ειδών Επιπλέον τέλος: || 35 ευρώ ανά τόνο αλιευμάτων 5. Ναυτικοί από τον Μαυρίκιο · 10 ναυτικοί ή καταβολή αποζημίωσης (παραπ. Κεφάλαιο IX του παραρτήματος) · Προσάρτημα 3 – Ημερολόγιο αλιείας (έντυπα IOTC) Προσάρτημα 4 – Μορφή του μηνύματος στίγματος ΣΠΣ ΚΟΙΝΟΠΟΙΗΣΗ ΤΩΝ ΜΗΝΥΜΑΤΩΝ ΣΤΙΓΜΑΤΟΣ ΣΠΣ Στοιχείο δεδομένων || Κωδικός || Υποχρεωτικό/ Προαιρετικό || Περιεχόμενο Έναρξη καταχώρησης || SR || Υ || Δεδομένα σχετικά με το σύστημα – προσδιορίζει την έναρξη της καταγραφής Παραλήπτης || AD || Υ || Δεδομένα σχετικά με το μήνυμα – παραλήπτης. Κωδικός ISO (3 γραμμάτων) της χώρας Από || FR || Υ || Δεδομένα σχετικά με το μήνυμα – αποστολέας. Κωδικός ISO (3 γραμμάτων) της χώρας Κράτος σημαίας || FS || Π || Δεδομένα σχετικά με το μήνυμα – κράτος σημαίας Τύπος μηνύματος || TM || Υ || Δεδομένα σχετικά με το μήνυμα - τύπος μηνύματος [ENT, POS, EXI] Διακριτικό κλήσεως ασυρμάτου || RC || Υ || Δεδομένα σχετικά με το σκάφος – διεθνές διακριτικό κλήσεως ασυρμάτου του σκάφους Εσωτερικός αριθμός αναφοράς του συμβαλλόμενου μέρους || IR || Π || Δεδομένα σχετικά με το σκάφος – ενιαίος αριθμός του συμβαλλόμενου μέρους (τριψήφιος κωδικός ISO του κράτους σημαίας ακολουθούμενος από έναν αριθμό) Εξωτερικός αριθμός νηολογίου || XR || Υ || Δεδομένα σχετικά με το σκάφος – αριθμός που εμφαίνεται στην πλευρά του σκάφους Γεωγραφικό πλάτος || LA || Υ || Δεδομένα σχετικά με το στίγμα του σκάφους – στίγμα σε μοίρες και πρώτα λεπτά N/S DDMM (WGS - 84) Γεωγραφικό μήκος || LO || Υ || Δεδομένα σχετικά με το στίγμα του σκάφους – στίγμα σε μοίρες και πρώτα λεπτά E/W DDDMM (WGS-84) Πορεία || CO || Υ || Πορεία του σκάφους σε κλίμακα 360° Ταχύτητα || SP || Υ || Ταχύτητα του σκάφους σε δεκάδες κόμβων Ημερομηνία || ΔΠ || Υ || Δεδομένα σχετικά με το στίγμα του σκάφους – ημερομηνία καταγραφής του στίγματος TUC (ΕΕΕΕΜΜΗΗ) Ώρα || TI || Υ || Δεδομένα σχετικά με το στίγμα του σκάφους – ώρα καταγραφής του στίγματος TUC (ΩΩΛΛ) Τέλος καταγραφής || ER || Υ || Δεδομένα σχετικά με το σύστημα – προσδιορίζει το τέλος της καταχώρισης M = Υποχρεωτικό στοιχείο δεδομένων O = προαιρετικό στοιχείο δεδομένων Η δομή μιας διαβίβασης δεδομένων έχει ως εξής: 1. Οι χαρακτήρες συμφωνούν με τις προδιαγραφές ISO 8859.1 2. η διπλή πλάγια κάθετος (//) και ένας κωδικός SR σημειώνουν την έναρξη της διαβίβασης 3. Κάθε στοιχείο δεδομένου ταυτοποιείται βάσει του κωδικού του και διαχωρίζεται από τα λοιπά στοιχεία δεδομένων με μια διπλή πλάγια κάθετο (//) 4. Η μονή πλάγια κάθετος (/) χωρίζει τον κωδικό από τα δεδομένα. 5. Ο κωδικός ER ακολουθούμενος από διπλή κάθετο («//») στο τέλος δηλώνει το τέλος του μηνύματος. 6. Τα προαιρετικά δεδομένα στοιχείων πρέπει να τίθενται μεταξύ της έναρξης και του τέλους του μηνύματος. Προσάρτημα 5 – Έντυπα αναφοράς αλιευμάτων ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας 1.2. Σχετικός(-οί) τομέας (-είς) πολιτικής 1.3. Χαρακτήρας της πρότασης/πρωτοβουλίας 1.4. Στόχος(-οι) 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικός αντίκτυπος της δράσης 1.7. Προβλεπόμενος(οι) τρόπος(οι) διαχείρισης 2. MEΤΡΑ ΔΙΑΧΕΙΡΙΣΗΣ 2.1. Διατάξεις στον τομέα της παρακολούθησης και της υποβολής εκθέσεων 2.2. Σύστημα διαχείρισης και ελέγχου 2.3. Μέτρα για την πρόληψη της απάτης και των παρατυπιών 3. ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) δαπανών του προϋπολογισμού που επηρεάζονται 3.2. Εκτιμώμενες επιπτώσεις στις δαπάνες 3.2.1. Συνοπτική παρουσίαση του εκτιμώμενου αντικτύπου στις δαπάνες 3.2.2. Εκτιμώμενος αντίκτυπος στις επιχειρησιακές πιστώσεις 3.2.3. Εκτιμώμενος αντίκτυπος στις πιστώσεις διοικητικού χαρακτήρα 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συνεισφορές τρίτων 3.3. Εκτιμώμενος δημοσιονομικός αντίκτυπος στα έσοδα 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας Πρόταση απόφασης του Συμβουλίου για τη σύναψη νέας συμφωνίας αλιευτικής σύμπραξης και νέου πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας του Μαυρίκιου. 1.2. Σχετικός(οί) τομέας(είς) πολιτικής στη δομή ΔΒΔ/ΠΒΔ[6] 11. - Θαλάσσιες υποθέσεις και Αλιεία 11.03 - Διεθνής αλιεία και δίκαιο της θάλασσας 1.3. Χαρακτήρας της πρότασης/πρωτοβουλίας ¨ Η πρόταση/πρωτοβουλία αφορά νέα δράση ¨ Η πρόταση/πρωτοβουλία αφορά νέα δράση μετά από πιλοτικό έργο/ προπαρασκευαστική δράση[7] Χ Η πρόταση/πρωτοβουλία αφορά την παράταση υφιστάμενης δράσης ¨ Η πρόταση/πρωτοβουλία αφορά δράση προσανατολισμένη προς νέα δράση 1.4. Στόχοι 1.4.1. Ο(οι) πολυετής(είς) στρατηγικός(οί) στόχος(οι) της Επιτροπής που επιδιώκει η πρόταση/ πρωτοβουλία Στο πλαίσιο της αποκλειστικής της αρμοδιότητας στις διαπραγματεύσεις όσον αφορά διμερείς αλιευτικές συμφωνίες, η Επιτροπή διαπραγματεύεται, συνάπτει και εφαρμόζει τις συμφωνίες αλιευτικής σύμπραξης (ΣΑΣ) εξασφαλίζοντας, ταυτόχρονα, τον πολιτικό διάλογο μεταξύ των εταίρων στον τομέα της αλιευτικής πολιτικής στις οικείες τρίτες χώρες. Η διαπραγμάτευση και η σύναψη αλιευτικών συμφωνιών με τρίτες χώρες ανταποκρίνονται στον γενικό στόχο της διατήρησης και προστασίας των αλιευτικών δραστηριοτήτων του στόλου της Ευρωπαϊκής Ένωσης, συμπεριλαμβανομένου του στόλου υπερπόντιας αλιείας, και της ανάπτυξης σχέσεων σύμπραξης με σκοπό την ενίσχυση της αειφόρου εκμετάλλευσης των αλιευτικών πόρων εκτός των υδάτων της ΕΕ, λαμβανομένων παράλληλα υπόψη των περιβαλλοντικών, κοινωνικών και οικονομικών ζητημάτων. Οι ΣΑΣ εξασφαλίζουν επίσης τη συνοχή των αρχών που διέπουν την Κοινή Αλιευτική Πολιτική και τις δεσμεύσεις που έχουν ληφθεί όσον αφορά άλλες ευρωπαϊκές πολιτικές (βιώσιμη εκμετάλλευση των πόρων των τρίτων χωρών, καταπολέμηση της παράνομης, λαθραίας και άναρχης αλιείας (ΠΛΑ), ενσωμάτωση των χωρών-εταίρων στην παγκόσμια οικονομία, καθώς και καλύτερη διαχείριση των αλιευμάτων σε πολιτικό και οικονομικό επίπεδο). 1.4.2. Ειδικός(-οί) στόχος(-οι) και δραστηριότητα(-ες) ΔΒΔ/ΠΒΔ Ειδικός στόχος αριθ. 1[8] Η συμβολή στην αειφόρο αλιεία εκτός των υδάτων της Ένωσης, η διατήρηση της ευρωπαϊκής παρουσίας σε αλιευτικές δραστηριότητες που διεξάγονται σε απομακρυσμένες περιοχές και η προστασία του ευρωπαϊκού αλιευτικού κλάδου και των συμφερόντων των καταναλωτών μέσω της διαπραγμάτευσης και της σύναψης συμφωνιών αλιευτικής σύμπραξης με παράκτια κράτη (τρίτες χώρες) οι οποίες συνάδουν με άλλες ευρωπαϊκές πολιτικές Οικείες δραστηριότητες ΔΒΔ/ΠΒΔ Θαλάσσια πολιτική και αλιεία, διεθνής αλιεία και δίκαιο της θάλασσας, διεθνείς συμφωνίες στον τομέα της αλιείας (γραμμή προϋπολογισμού 11.0301) 1.4.3. Αναμενόμενο(-α) αποτέλεσμα(-τα) και αντίκτυπος Να προσδιοριστούν τα αποτελέσματα που αναμένεται να έχει η πρόταση/πρωτοβουλία όσον αφορά τους στοχοθετημένους(ες) δικαιούχους/ομάδες. Η σύναψη της συμφωνίας αλιευτικής σύμπραξης και του πρωτοκόλλου αλιείας ΕΕ/Μαυρίκιου συμβάλλει στη διατήρηση, για την περίοδο 2012-2015, του υφιστάμενου επιπέδου αλιευτικών δυνατοτήτων για τα ευρωπαϊκά σκάφη στα ύδατα του Μαυρίκιου, ειδικότερα για τον θυνναλιευτικό στόλο. Το παρόν πρωτόκολλο συμβάλλει στη διατήρηση της συνέχισης των αλιευτικών ζωνών που καλύπτονται από συμφωνίες στην περιοχή του Ινδικού Ωκεανού. Το πρωτόκολλο συμβάλλει επίσης στην καλύτερη διαχείριση και διατήρηση των αλιευτικών πόρων, μέσω της χρηματοοικονομικής στήριξης (τομεακή στήριξη) για την εφαρμογή ετήσιων και πολυετών προγραμμάτων τα οποία έχουν εγκριθεί σε εθνικό επίπεδο από την χώρα-εταίρο. 1.4.4. Δείκτες αποτελεσμάτων και επιπτώσεων Προσδιορίζονται οι δείκτες για την παρακολούθηση της υλοποίησης της πρότασης/πρωτοβουλίας. Για να εξασφαλιστεί η παρακολούθηση της εφαρμογής της συμφωνίας, θα χρησιμοποιηθούν στο πλαίσιο της ΔΒΔ (διαχείριση βάσει δραστηριοτήτων) οι ακόλουθοι δείκτες: - παρακολούθηση του ποσοστού χρησιμοποίησης των αλιευτικών δυνατοτήτων σε ετήσια βάση (% των αδειών αλιείας που χρησιμοποιούνται ετησίως σε σχέση με τη διαθεσιμότητα που προσφέρει το πρωτόκολλο)· - συλλογή και ανάλυση των δεδομένων για τα αλιεύματα και για την εμπορική αξία της συμφωνίας. Συγκεντρωτικά, με άλλες συμφωνίες αλιευτικής σύμπραξης οι οποίες έχουν συναφθεί μεταξύ της ΕΕ και τρίτων χωρών μπορούν να χρησιμοποιηθούν οι ακόλουθοι δείκτες στο πλαίσιο μιας ετήσιας ανάλυσης: - συμβολή στην απασχόληση και στην προστιθέμενη αξία στην ΕΕ· - συμβολή στη σταθεροποίηση της αγοράς της ΕΕ· Επιπλέον, προτείνεται και η χρησιμοποίηση του παρακάτω δείκτη παρακολούθησης: - αριθμός τεχνικών συνεδριάσεων και συνεδριάσεων της μεικτής επιτροπής. 1.5. Αιτιολόγηση της πρότασης/πρωτοβουλίας 1.5.1. Βραχυπρόθεσμη ή μακροπρόθεσμη κάλυψη αναγκών Το νέο πρωτόκολλο καλύπτει περίοδο τριών ετών από την ημερομηνία έναρξης ισχύος του (πιθανότατα από το 2012 έως το 2015). Θα επιτρέψει την πλαισίωση της αλιευτικής δραστηριότητας του στόλου της ΕΕ και συγκεκριμένα θα επιτρέψει στους εφοπλιστές να αποκτούν άδειες αλιείας στα ύδατα του Μαυρίκιου. Εξάλλου, ένας από τους στόχους του νέου πρωτοκόλλου είναι η ενίσχυση της συνεργασίας μεταξύ ΕΕ και Μαυρίκιου ενόψει της προώθησης της ανάπτυξης αειφόρου αλιευτικής πολιτικής και της ορθολογικής εκμετάλλευσης των αλιευτικών πόρων στα ύδατα του Μαυρίκιου. Το ετήσιο ποσό της χρηματικής αντιπαροχής που χορηγείται στο πλαίσιο του νέου πρωτοκόλλου ανέρχεται σε 660.000 ευρώ, εκ των οποίων 302.500 ευρώ χορηγούνται για την ενίσχυση του αλιευτικού τομέα. Τα κύρια στοιχεία του νέου πρωτοκόλλου είναι τα εξής: - Αλιευτικές δυνατότητες: με βάση ετήσια ποσότητα αναφοράς 5.500 τόνους, θα επιτραπεί η αλιεία σε 41 θυνναλιευτικά γρι-γρι και σε 45 παραγαδιάρικα επιφανείας. Η κατανομή αυτών των αλιευτικών δυνατοτήτων μεταξύ των ενδιαφερόμενων κρατών μελών αποτελεί αντικείμενο ειδικής πρότασης κανονισμού του Συμβουλίου. - Προκαταβολές και τέλη που καταβάλλουν οι εφοπλιστές[9]: 35 ευρώ ανά τόνο αλιευμάτων τόνου στα ύδατα του Μαυρίκιου για τα γρι γρι και τα παραγαδιάρικα επιφανείας. Οι ετήσιες προκαταβολές ορίζονται σε 3.710 ευρώ ανά θυνναλιευτικό γρι-γρι, σε 3.150 ευρώ ανά παραγαδιάρικο χωρητικότητας άνω των 100 GT και 1.750 ευρώ ανά παραγαδιάρικο χωρητικότητας έως 100 GT. 1.5.2. Προστιθέμενη αξία της παρέμβασης της ΕΕ Όσον αφορά το εν λόγω νέο πρωτόκολλο, η μη παρέμβαση της ΕΕ θα είχε ως αποτέλεσμα τη συνέχιση ισχύος ιδιωτικών συμφωνιών, με τις οποίες δεν θα ήταν δυνατό να διασφαλισθεί η αειφορία της αλιείας. Η Ευρωπαϊκή Ένωση ελπίζει επίσης ότι με το παρόν πρωτόκολλο ο Μαυρίκιος θα συνεχίσει να συνεργάζεται αποτελεσματικά με την ΕΕ στο πλαίσιο των περιφερειακών οργανώσεων, όπως η Επιτροπή Τόνου Ινδικού Ωκεανού (IOTC) και η Επιτροπή Ινδικού Ωκεανού (IOC). Τα κονδύλια του πρωτοκόλλου θα επιτρέψουν επίσης στον Μαυρίκιο να συνεχίσει την προσπάθεια στρατηγικού σχεδιασμού για την εφαρμογή των πολιτικών του στον τομέα της αλιείας, ειδικότερα για την εφαρμογή του εθνικού επιχειρησιακού σχεδίου αλιείας, καθώς και για την ενίσχυση των ικανοτήτων του όσον αφορά την καταπολέμηση της ΠΛΑ αλιείας. Επιπλέον, με την αλιευτική συμφωνία δημιουργούνται θέσεις εργασίας για ναυτικούς οι οποίοι προέρχονται από την ΕΕ καθώς και από τον Μαυρίκιο. Εξάλλου, η αλιευτική συμφωνία έχει ως αποτέλεσμα την ανάπτυξη οικονομικών δραστηριοτήτων στους λιμένες του Μαυρίκιου που χρησιμοποιούνται από τους εφοπλιστές της ΕΕ για την πραγματοποίηση επιδιορθώσεων στα σκάφη τους ή για εκφορτώσεις. 1.5.3. Κυριότερα διδάγματα που αποκομίστηκαν από ανάλογες εμπειρίες του παρελθόντος Το Νοέμβριο του 2011 πραγματοποιήθηκε και ολοκληρώθηκε εμπεριστατωμένη αξιολόγηση της τρέχουσας αλιευτικής συμφωνίας και των όρων άσκησης αλιευτικών δραστηριοτήτων στα ύδατα του Μαυρίκιου, με τη βοήθεια κοινοπραξίας ανεξάρτητων συμβούλων, ώστε να καταστεί δυνατή η ενδεχόμενη έναρξη διαπραγματεύσεων για τη σύναψη νέας συμφωνίας αλιευτικής σύμπραξης και του πρωτοκόλλου αυτής. Όσον αφορά τα συμφέροντα της EΕ, η εκ των προτέρων αξιολόγηση εντόπισε τα εξής σημεία: - Ανταποκρινόμενη στις ανάγκες των ευρωπαϊκών στόλων, η αλιευτική συμφωνία με το Μαυρίκιο μπορεί να συμβάλει στη στήριξη της βιωσιμότητας του κλάδου αλιείας τόνου της ΕΕ στον Ινδικό Ωκεανό. - Το πρωτόκολλο συμφωνίας εκτιμάται ότι μπορεί να συμβάλει στη βιωσιμότητα των ευρωπαϊκών κλάδων, προσφέροντας στα σκάφη και στους εξαρτώμενους κλάδους της Ευρωπαϊκής Ένωσης σταθερό νομικό περιβάλλον και μεσοπρόθεσμο ορίζοντα. Όσον αφορά τα συμφέροντα του Μαυρίκιου από το πρωτόκολλο, τα κύρια συμπεράσματα της αξιολόγησης ήταν τα εξής: – Η αλιευτική συμφωνία μπορεί να συμβάλει στην ενίσχυση των θεσμικών ικανοτήτων του τομέα της αλιείας, βελτιώνοντας την έρευνα και τις δραστηριότητες παρακολούθησης, ελέγχου και επιτήρησης καθώς και την κατάρτιση και τη βιωσιμότητα του τομέα της αλιείας μικρής κλίμακας. – Η αλιευτική συμφωνία θα έχει επίσης επίπτωση στη δημοσιονομική και πολιτική σταθερότητα της χώρας. Εκτός από την άμεση εμπορική αξία των αλιευμάτων για τα ενδιαφερόμενα σκάφη, από τη συμφωνία προκύπτουν τα εξής προφανή οφέλη: - εγγυημένη απασχόληση επί των αλιευτικών σκαφών, - πολλαπλασιαστικό αποτέλεσμα για την απασχόληση στους λιμένες, στα ναυπηγεία, στις επιχειρήσεις παροχής υπηρεσιών κλπ., - δημιουργία αυτών των δυνατοτήτων απασχόλησης σε περιφέρειες όπου δεν υπάρχει καμία άλλη δυνατότητα, - συμβολή στον εφοδιασμό της ΕΕ με αλιεύματα. 1.5.4. Συνέπεια και ενδεχόμενη συνέργεια με άλλα συναφή χρηματοδοτικά μέσα Τα κονδύλια που καταβάλλονται δυνάμει των συμφωνιών αλιευτικής σύμπραξης συνιστούν ανταλλάξιμα έσοδα στους προϋπολογισμούς των τρίτων κρατών-εταίρων. Ωστόσο, προϋπόθεση για τη σύναψη και την παρακολούθηση των ΣΑΣ είναι, ένα μέρος αυτών των κονδυλίων να προορίζεται για την εφαρμογή δράσεων στο πλαίσιο της τομεακής πολιτικής της χώρας. Οι εν λόγω οικονομικοί πόροι είναι συμβατοί με άλλους πόρους χρηματοδότησης από άλλους διεθνείς χορηγούς, περιλαμβανομένων των ταμείων ΕΤΑ. 1.6. Διάρκεια και δημοσιονομικός αντίκτυπος της δράσης X Πρόταση/πρωτοβουλία περιορισμένης διάρκειας X Πρόταση/πρωτοβουλία τριετούς ισχύος από την ημερομηνία έναρξης ισχύος της (πιθανότατα μεταξύ 2012-2015)X Δημοσιονομική επίπτωση από το 2012 έως το 2015 ¨ Πρόταση/πρωτοβουλία απεριόριστης διάρκειας – Περίοδος σταδιακής εφαρμογής από το [ΕΕΕΕ] μέχρι το [ΕΕΕΕ], – και στη συνέχεια λειτουργία με κανονικό ρυθμό. 1.7. Προβλεπόμενος(-οι) τρόπος(-οι) διαχείρισης[10] x Κεντρική άμεση διαχείριση από την Επιτροπή ¨ Κεντρική έμμεση διαχείριση με ανάθεση καθηκόντων εκτέλεσης σε: – ¨ εκτελεστικούς οργανισμούς – ¨ οργανισμούς που δημιουργούνται από τις Κοινότητες[11] – ¨ εθνικούς δημόσιους οργανισμούς/οργανισμούς με αποστολή δημόσιας υπηρεσίας – ¨ πρόσωπα επιφορτισμένα με την εκτέλεση συγκεκριμένων δράσεων δυνάμει του τίτλου V της συνθήκης για την Ευρωπαϊκή Ένωση, όπως προσδιορίζονται στην αντίστοιχη βασική πράξη κατά την έννοια του άρθρου 49 του δημοσιονομικού κανονισμού ¨ Επιμερισμένη διαχείριση με τα κράτη μέλη ¨ Αποκεντρωμένη διαχείριση με τρίτες χώρες ¨ Από κοινού διαχείριση με διεθνείς οργανισμούς (να προσδιοριστεί) Εάν σημειώνονται περισσότερες από μία μέθοδοι διαχείρισης, παράσχετε λεπτομερή στοιχεία στην ενότητα «Σχόλια». Σχόλια […] 2. MEΤΡΑ ΔΙΑΧΕΙΡΙΣΗΣ 2.1. Διατάξεις στον τομέα της παρακολούθησης και της υποβολής εκθέσεων Να προσδιοριστούν η συχνότητα και οι όροι. Η Επιτροπή (η ΓΔ MARE, σε συνεργασία με τον ακόλουθό της σε θέματα αλιείας με έδρα τον Μαυρίκιο και την Αντιπροσωπεία της Ευρωπαϊκής Ένωσης στον Μαυρίκιο) θα παρακολουθεί τακτικά την εφαρμογή του παρόντος πρωτοκόλλου, ιδίως όσον αφορά την αξιοποίηση των αλιευτικών δυνατοτήτων από τους επιχειρηματίες και τα στοιχεία αλιευμάτων. Επιπλέον, στη συμφωνία αλιευτικής σύμπραξης προβλέπεται μια, τουλάχιστον, ετήσια συνεδρίαση της μεικτής επιτροπής, κατά τη διάρκεια της οποίας η Επιτροπή και τα ενδιαφερόμενα κράτη μέλη συναντούν εκπροσώπους της τρίτης χώρας με αντικείμενο την εξέταση της εφαρμογής της συμφωνίας και του πρωτοκόλλου της.. Όσον αφορά την χορήγηση της τομεακής ενίσχυσης, το πρωτόκολλο προβλέπει ότι τα δύο μέρη πραγματοποιούν κάθε χρόνο αξιολόγηση των αποτελεσμάτων υλοποίησης του πολυετούς τομεακού προγράμματος. Το πρωτόκολλο προβλέπει τη δυνατότητα προσαρμογής της χρηματικής αντιπαροχής που αφορά την τομεακή ενίσχυση σε περίπτωση που από την εν λόγω αξιολόγηση προκύψει ότι η υλοποίηση των χρηματοδοτούμενων στόχων δεν είναι ικανοποιητική. 2.2. Σύστημα διαχείρισης και ελέγχου 2.2.1. Κίνδυνος(-οι) που έχει(-ουν) επισημανθεί Η υπογραφή αλιευτικού πρωτοκόλλου συνοδεύεται από ορισμένους κινδύνους, όπως για παράδειγμα: τα ποσά που προορίζονται για τη χρηματοδότηση της πολιτικής στον τομέα της αλιείας να μην διατεθούν σύμφωνα με τις προβλέψεις (κακός προγραμματισμός). 2.2.2. Προβλεπόμενη(-ες) μέθοδος(-οι) ελέγχου Για να αποφευχθούν οι κίνδυνοι που αναφέρθηκαν στο προηγούμενο σημείο, έχει προβλεφθεί συνεχής διάλογος σχετικά με τον προγραμματισμό και την υλοποίηση της τομεακής πολιτικής. Η από κοινού ανάλυση των αποτελεσμάτων που αναφέρεται στην παράγραφο 2.1 αποτελεί επίσης μέρος αυτών των μέσων ελέγχου. Επιπλέον, το πρωτόκολλο προβλέπει ειδικές ρήτρες για την αναστολή του, υπό ορισμένες προϋποθέσεις και υπό δεδομένες συνθήκες. 2.3. Μέτρα για την πρόληψη της απάτης και των παρατυπιών Να προσδιοριστούν υπάρχοντα ή προβλεπόμενα μέτρα πρόληψης και προστασίας. Η χρήση της χρηματικής συνεισφοράς που καταβάλλει η ΕΕ στο πλαίσιο της συμφωνίας ανήκει στην αποκλειστική αρμοδιότητα της ενδιαφερόμενης κυρίαρχης τρίτης χώρας. Η Επιτροπή ωστόσο αναλαμβάνει την υποχρέωση να προσπαθήσει να καθιερώσει μόνιμο πολιτικό διάλογο και διαβούλευση, ώστε να καταστεί δυνατή η βελτίωση της διαχείρισης της συμφωνίας και να ενισχυθεί η συμβολή της ΕΕ στην αειφόρο διαχείριση των πόρων. Σε όλες τις περιπτώσεις κάθε πληρωμή που πραγματοποιεί η Επιτροπή στο πλαίσιο αλιευτικής συμφωνίας υπόκειται στους συνήθεις δημοσιονομικούς και χρηματοοικονομικούς κανόνες και διαδικασίες της Επιτροπής. Αυτό επιτρέπει ιδίως την πλήρη ταυτοποίηση των τραπεζικών λογαριασμών των τρίτων χωρών στους οποίους κατατίθενται τα ποσά της χρηματικής αντιπαροχής. Στη συγκεκριμένη περίπτωση του εν θέματι πρωτοκόλλου και συγκεκριμένα στο άρθρο 2 ορίζεται ότι το σύνολο της χρηματικής αντιπαροχής καταβάλλεται σε λογαριασμό του Δημόσιου Ταμείου, σε τράπεζα που υποδεικνύεται από τις αρμόδιες αρχές του Μαυρίκιου. 3. ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) δαπανών του προϋπολογισμού που επηρεάζονται · Υφιστάμενες γραμμές δαπανών του προϋπολογισμού Σύμφωνα με τη σειρά των τομέων του πολυετούς δημοσιονομικού πλαισίου και των γραμμών του προϋπολογισμού. Τομέας του πολυετούς δημοσιονομικού πλαισίου || Γραμμή προϋπολογισμού || Είδος δαπάνης || Συνεισφορά Αριθμός [Περιγραφή…...…] || ΔΠ/ΜΔΠ[12] || χωρών ΕΖΕΣ[13] || από υποψήφιες χώρες[14] || τρίτων χωρών || κατά την έννοια του άρθρου 18 παράγραφος 1 στοιχείο αα του δημοσιονομικού κανονισμού 2 || 11.0301 Διεθνείς συμφωνίες στον τομέα της αλιείας 11.010404 Διεθνείς συμφωνίες για θέματα αλιείας, - διοικητικές δαπάνες || ΔΠ ΜΔΠ || ΟΧΙ || ΟΧΙ || ΟΧΙ || ΟΧΙ · Νέες γραμμές του προϋπολογισμού, των οποίων έχει ζητηθεί η δημιουργία (άνευ αντικειμένου) 3.2. Εκτιμώμενες επιπτώσεις στις δαπάνες 3.2.1. Συνοπτική παρουσίαση του εκτιμώμενου αντικτύπου στις δαπάνες εκατ. ευρώ ( 4 δεκαδικά ψηφία) Τομέας του πολυετούς δημοσιονομικού πλαισίου || 2 || Προστασία και διαχείριση των φυσικών πόρων ΓΔ: MARE || || || Έτος N[15] (2012) || Έτος N+1 (2013) || Έτος N+2 (2014) || ΣΥΝΟΛΟ:  Επιχειρησιακές πιστώσεις || || || || Αριθμός γραμμής του προϋπολογισμού: 11.0301 || Αναλήψεις υποχρεώσεων || (1) || 0.660 || 0.660 || 0.660 || 1.980 Πληρωμές || (2) || 0.660 || 0.660 || 0.660 || 1.980 Αριθμός γραμμής του προϋπολογισμού: || Αναλήψεις υποχρεώσεων || (1α) || || || || Πληρωμές || (2α) || || || ||  Πιστώσεις διοικητικής φύσεως χρηματοδοτούμενες από ειδικά προγράμματα[16] || || || || Αριθμός γραμμής του προϋπολογισμού: 11.010404 || || (3) || 0.021 || 0.021 || 0.081 || 0.123  ΣΥΝΟΛΟ επιχειρησιακών πιστώσεων[17] || Αναλήψεις υποχρεώσεων || (4) || 0.660 || 0.660 || 0.660 || 1.980 Πληρωμές || (5) || 0.660 || 0.660 || 0.660 || 1.980  ΣΥΝΟΛΟ πιστώσεων διοικητικού χαρακτήρα χρηματοδοτούμενων από ειδικά προγράμματα || (6) || 0.021 || 0.021 || 0.081 || 0.123 ΣΥΝΟΛΟ πιστώσεων υπό τον ΤΟΜΕΑ 2 του πολυετούς δημοσιονομικού πλαισίου || Αναλήψεις υποχρεώσεων || =4+ 6 || 0.681 || 0.681 || 0.741 || 2.103 Πληρωμές || =5+ 6 || 0.681 || 0.681 || 0.741 || 2.103 Αν η πρόταση/πρωτοβουλία επηρεάζει περισσότερους από έναν τομείς: (άνευ αντικειμένου) Τομέας του πολυετούς δημοσιονομικού πλαισίου || 5 || «Διοικητικές δαπάνες» σε εκατ. ευρώ (με 3 δεκαδικά ψηφία) || || || Έτος N (2012) || Έτος N+1 (2013) || Έτος N+2 (2014) || ΣΥΝΟΛΟ: ΓΔ: MARE ||  Ανθρώπινοι πόροι || 0.064 || 0.064 || 0.064 || 0.192  Άλλες διοικητικές δαπάνες[18] || 0.010 || 0.010 || 0.010 || 0.030 ΣΥΝΟΛΟ ΓΔ MARE || Πιστώσεις || 0.074 || 0.074 || 0.074 || 0.222 ΣΥΝΟΛΟ πιστώσεων υπό τον ΤΟΜΕΑ 5 του πολυετούς δημοσιονομικού πλαισίου || (Σύνολο αναλήψεων υποχρεώσεων = Σύνολο πληρωμών) || 0.074 || 0.074 || 0.074 || 0.222 σε εκατ. ευρώ (με 3 δεκαδικά ψηφία) || || || Έτος N[19] || Έτος N+1 || Έτος N+2 || ΣΥΝΟΛΟ: ΣΥΝΟΛΟ πιστώσεων των ΤΟΜΕΩΝ 1 έως 5 του πολυετούς δημοσιονομικού πλαισίου || Αναλήψεις υποχρεώσεων || 0.755 || 0.755 || 0.815 || 2.325 Πληρωμές || 0.755 || 0.755 || 0.815 || 2.325 3.2.2. Εκτιμώμενος αντίκτυπος στις επιχειρησιακές πιστώσεις – ¨ Η πρόταση/πρωτοβουλία δεν συνεπάγεται τη χρησιμοποίηση επιχειρησιακών πιστώσεων – X Η πρόταση/πρωτοβουλία συνεπάγεται τη χρησιμοποίηση επιχειρησιακών πιστώσεων, όπως εξηγείται κατωτέρω: Πιστώσεις ανάληψης υποχρεώσεων σε εκατ. ευρώ (4 δεκαδικά ψηφία) Να προσδιοριστούν: οι στόχοι